Diamars, 3 september 2024 
HAYA NOS RIBA: 
WWW.AWEMAI NTA.COM 
588-0022 
NOTI CI A@AWEMAI NTA.COM 


2 


REVITALISACION DI SAN NICOLAS TA 


REMODELACION DI STACION DI ARUBUS 


Foto: Bugbog 


3 
EDITORIAL 


NORMA ETICO PA PERIODISTANAN: 
BERDAD, INTEGRIDAD Y 


INDEPENDENCIA 


4 
UN MIRADA CRITICO 


E PROMESANAN DI 


EAGLE LNG PA ARUBA 


12 
INTERNACIONAL 


DAÑANDO INFRASTRUCTURA Y HERIDANDO RESIDENTENAN 


ATAKE DI MISIL 


RUSO A SACUDI KYIV 


2 
Diamars, 3 September 2024 
LOCAL 
AWEMainta 


AYERA mainta Minister di Asuntonan Economico, sr Geoffrey 
Wever, den presencia di su colega y lider di partido RAIZ, 
sr Ursell Arends durante un conferencia di prensa di gobi- 
erno, a haci e gran anuncio cu pronto gobierno lo “desvela e 
proyecto di revitalisacion di San Nicolas. 


P’e proyecto aki, Gabinete Wever Croes II lo a pone un 
suma di 4.1 miyon florin un banda destina pa ehecucion di 
e proyecto aki cu segun Minister Wever, esaki ta un proyecto 
di vital importancia pa desaroyo di San Nicolas. 


E prome fase cu e mandatario a anuncia como gran noticia 
pa pueblo di San Nicolas ta bisa: 
“Fase 1 di e Proyecto di Revitalisacion di San Nicolas lo inclui 
e creacion di un Sunrise Market den e parkeerplaats actual 
di Arubus, mantencion y modernisacion di e terminal di bus, 
ampliacion di e espacio publico pa peaton, y e desaroyo di 
espacio publico cu posibilidad pa precario, pa asina por crea 
espacio pa terras y actividad di horeca. 


Tambe lo tin mas iluminacion, matanan, y infrastructura cu 
ta atractivo pa bishitantenan.” 
Fuera di e proyecto hotelero di Secrets, Gabinete Wever 
Croes I y II den casi 8 aña gobernando e pais, no a cumpli 
cu loke a wordo priminti na e bario di San Nicolas, esta di 
percura pa un desaroyo economico efectivo y duradero. 


Al contrario ta mesun gobierno aki a dicidi di permiti e 
compania Mericano, CITGO, di anula un contract miyo- 
nario c‘un balor di mas di 300 miyon dollar den caso cu e 
compania no cumpli cu e contract, habriendo e refineria di 
San Nicolas. 


Loke Minister Wever a presenta den su conferencia di prensa 
di ayera mainta, ta un remodelacion di e parada di bus, na 
entrada di e caya principal di centro di San Nicolas cu ta 
un plan necesario ya cu pa ultimo ocho aña, ningun di dos 
gobierno di Premier Wever Croes, a inverti den mantencion 
di luganan publico of cu propiedadnan di gobierno. 
Aki tin cu menciona cu mientras cu Minister di Energia, 
Glenbert Croes ta anuncia acuerdo cu e compania Mericano, 
‘Armstrong Oil & Gas Inc.’ pa ehecuta exploracion di petroleo 
y gas den awanan rond di Aruba. 


Sinembargo aki tampoco e maneho di gobierno ta mustra un 
of otro tipo di bon coordinacion ya cu mientras cu Minister ta 


papia di posibilidad grandi pa e pais, e mesun gobierno aki di 
e mandatario, a percura pa henter e refineria di San Nicolas 
transforma su mes den un tipo di “junkyard” caminda ya tin 
bendemento di hero ta tumando luga sin cu esaki tin apro- 
bacion di Parlamento. E anuncio di ayera mainta pa Minister 
Geoffrey Wever, ta bin net algun dia despues cu e mesun 
mandatario aki a informa cu combersacionnan ta bayendo 
riba un bon caminda pa loke ta e proyecto di ferry. 


Un proyecto cu tin 7 aña den ‘pipeline’ ya cu e intencion 
di e proyecto di fast ferry aki, ya tabata for di e periodo di 
Gabinete Mike Eman y despues esaki a pasa pa Minister 
Chris Romero den e prome Gabinete di Prome Minister Wever 
Croes. 
No tin indicacion concreto si realmente e fastferry aki lo bira 
realidad of no ya cu semper un di e exigencianan n e desa- 
royado di e proyecto aki, tabata exigi pa gobierno di Aruba 
construi un waf na San Nicolas pa asina por duna servicio 
na e proyecto aki. 


Awor despues di anuncia e fastferry algun dia atras, sr Wever 
ta presenta remodelacion di e stacion di Arubus pa un suma 
di 4.1 miyon florin, sin menciona e balor agrega pa esunnan 
cu ta biba na San Nicolas. 


Minister Geoffrey Wever den presencia di Minister Ursell 
Arends a trata di convence tur hende mencionando lo 
siguiente: “E creacion di e Sunrise Market ta representa un 
oportunidad hopi bon pa agricultor y artesanonan, pasobra 
lo tin suficiente espacio pa ofrece mercado pa productonan 
local, algo cu hopi tempo a wordo desea y ta necesario pa 
diversifica e atraccionnan di San Nicolas, no solamente pa 
turista, pero tambe pa esunnan local cu por disfruta di e area 
regularmente.” 


Revitalisacion di San Nicolas ta 


remodelacion di stacion di Arubus 

DEN un era di informacion rapido y atencion constante 
di media, e integridad di e profesion periodistico ta bou 
presion. E Carta Etico Mundial pa Periodistanan ta ofrece 
un cuadro cla pa un actuacion periodistico etico. E guia 
aki ta accentua e necesidad di reportahe veredicto, hones- 
tidad den e informacion obteni, y proteccion di e privacidad 
di individuonan. Door di sigui e normanan etico aki estric- 
tamente, AWEMainta ta aspira na un sociedad unda e inde- 
pendencia di prensa ta keda garantisa, y e publico por confia 
riba reportahe confiabel y obhetivo. 


Informacion veredicto y responsabilidad 
E fundeshi di periodismo ta basa riba e respet p’e berdad 
y e derecho di e publico pa conoce esaki. Periodistanan tin 
e obligacion di investiga y publica di un manera honesto y 
preciso, semper haciendo un distincion cla entre informacion 
factual y opinionnan personal. Esaki ta sigura cu e publico 
tin acceso na informacion confiabel y ta preveni engaño. 
Origen y Verificacion di Informacion 


Un periodista mester solamente reporta riba hecho di cual 
e origen ta conoci y verificabel. Informacion esencial no 
mag wordo omiti y documentonan no mag wordo falsifica. 
Ora di uza medionan social, periodistanan mester ta extra 
cauteloso cu e validez y confiabilidad di e informacion cu 
nan ta distribui. 


Metodonan honesto y transparencia 
Metodonan honesto y etico ta crucial pa obtene informa- 
cion. Periodistanan mester semper revela nan rol como 
reportero y no mag haci grabacionnan scondi, a menos cu 
no tin otro manera pa obtene informacion importante. Esaki 
ta promove transparencia y ta preveni practicanan inhusto. 


Prioridad di verificacion riba urgencia 
Den periodismo, e necesidad pa publica rapidamente nunca 
mag bay a costo di e verificacion cuidadoso di hecho y fuen- 
tenan. Periodistanan mester sigura cu nan ta presenta un 
imagen balansa door di duna esnan envolvi e oportunidad 
pa reacciona prome cu informacion wordo distribui. 


Coreccionnan y transparencia 
Ora erornan wordo descubri den informacion publica, t’e 
responsabilidad di e periodista pa rectifica esakinan rapi- 


damente y completamente. Coreccionnan cla y visibel ta 
esencial pa garantisa e confiabilidad di medionan di noticia 
y mantene e confiansa di e publico. 
Proteccion di Privacidad y Independencia 


Respet p’e privacidad y dignidad di individuonan ta un prin- 
cipio fundamental. Periodistanan mester sigura cu e infor- 
macion cu nan ta colecta y publica ta respeta e bida priva di 
esnan envolvi. Ademas, periodistanan mester keda indepen- 
diente di influencianan externo y no mag compromete nan 
integridad profesional. 


E puntonan ariba menciona ta guianan esencial pa garan- 
tisa integridad y responsabilidad den periodismo. Door di 
mantene reportahe veredicto, transparencia den informa- 
cion, y respet pa privacidad, periodistanan ta aspira na un 
prensa confiabel y independiente. Sinembargo, e percep- 
cion di e poblacion di Aruba ta sugeri cu e reglanan etico aki 
no semper ta wordo sigui. Ta crucial cu medionan di comu- 
nicacion y periodistanan ta sigui mantene e normanan mas 
halto pa recupera y fortalece e confiansa di e publico. 


AWEMainta ta dedica su mes activamente pa trece un 
cambio positivo den e manera cu noticia ta wordo presenta 
na Aruba. Door di tene estrictamente n’e codigo etico pa 
periodistanan, nos ta aspira di bira un ehempel den e mundo 
di media. Nos ta kere den transparencia, integridad, y respet 
p’e berdad como e base di un prensa confiabel. 


Door di brasa e balornan aki consistentemente, nos kier 
restaura y fortifica e confiansa di e publico, p’asina e habi- 
tantenan di Aruba por conta riba reportahe honesto, obhe- 
tivo y independiente. AWEMainta ta determina pa pone e 
standard pa integridad periodistico, cu e meta di crea un 
comunidad miho informa y responsabel. 


E D I T O R I A L 


Norma etico pa periodistanan: 


Berdad, integridad y independencia 

EAGLE LNG a haci promesanan grandi n’e pueblo di Aruba 
cu su plannan pa desaroya un facilidad di gas natural riba 
e isla. Mientras cu e compania ta pinta un imagen di crece- 
mento economico y beneficionan ambiental, ta esencial pa 
nos como Arubianonan evalua criticamente kico ta wordo 
ofreci y si e promesanan aki realmente lo materialisa. 


Promesanan economico: Creacion di trabou y inversion 
Eagle LNG ta priminti di inyecta 100 miyon dollar den 
economia di Aruba, principalmente a traves di e construc- 
cion di e facilidad di gas natural. Nan ta afirma cu e inver- 
sion aki lo crea 80 pa 100 cupo di trabou den construccion 
den e termino corto y 10 pa 20 cupo di trabou permanente 
altamente specialisa unabes cu e facilidad ta operacional. E 
idea ta cu e cuponan di trabou aki lo yuda reduci desempleo 
y stimula e economia local. 


E compania tambe ta sugeri cu e proyecto por hiba na 
aumento di trabou pa rolnan existente, manera capitan di 
waf y operadornan di makinaria, y posiblemente hasta mas 
cupo di trabou si e facilidad ta expande pa inclui exportacion 
di LNG y distribucion riba e isla. Pero cuanto di e cuponan 
di trabou aki realmente lo bay pa Arubianonan, y cuanto lo 
wordo yena pa specialistanan stranhero? 


Promesanan ambiental: Energia mas limpi 
Eagle LNG ta destaca e beneficionan ambiental di cambia 
pa gas natural. Nan ta priminti un reduccion significante 
den emisionnan dañino: 30% menos emision di CO2, 90% 
menos materia particulado, 75% menos emision di NOx, y 
un reduccion dramatico di 99% den emisionnan di Sox. Nan 
ta afirma cu esaki lo yuda Aruba reduci su huella di carbon 
y mehora e calidad di aire, alineando cu metanan ambiental 
global. 


Nan tambe ta papia tocante posibilidadnan futuro manera 
uza gas natural renobabel for di fuentenan manera dumpnan 
di desperdicio y eventualmente transiciona pa hidrogeno, cu 
ta wordo promociona como e energia di futuro. Pero e inicia- 
tivanan aki lo wordo realisa algun dia, of nan ta djis posibi- 
lidadnan distante? 


Energia mas barata 
Eagle LNG ta sigura nos cu cambia pa gas natural lo baha 
e costonan di energia. Nan ta afirma cu si LNG a wordo 
uza na 2019, e costonan di energia lo tabata 25-30% mas 
abou cu cu heavy fuel oil (HFO). E reduccion di gasto aki, 
nan ta bisa, lo wordo pasa p’e consumidornan, resultando 
den cobransanan di awa y coriente mas abou pa cas y 
negoshinan Arubiano. 
Nan tambe ta sugeri cu un suministro stabiel di gas natural 
di Merca lo mantene e costonan aki abou a largo plazo, 
potencialmente atrayendo inversion stranhero y diversifi- 
cando nos economia. Pero e reduccion den gasto aki real- 
mente lo yega den nos saco, of nan lo wordo absorba pa 
otro costo y tarifanan? 


Oportunidadnan nobo: 
Un centro pa transporte maritimo moderno 
Eagle LNG ta visualisa Aruba birando un centro pa trans- 
porte maritimo moderno y respetuoso di medio ambiente, 
danki na su infrastructura di LNG. Nan ta afirma cu esaki lo 
atrae e barconan crucero y barconan di container mas nobo 
cu ta funciona cu LNG, impulsando turismo y industrianan 
relaciona. Nan tambe ta mira potencial pa Aruba exporta 
LNG pa islanan bisiña, posicionando nos como un lider di 
energia regional. 


Pero con realistico e oportunidadnan aki ta? Aruba real- 
mente lo beneficia di e aumento di trafico aki, of nos lo carga 
e costonan mientras otronan ta beneficia? 


E futuro: Pone e fundeshi pa hidrogeno 
Finalmente, Eagle LNG ta papia tocante prepara Aruba p’e 
“Era di Gas,” cu LNG como un trampolin pa solucionnan di 
energia ainda mas limpi manera hidrogeno. Nan ta sugeri cu 
e habilidad y infrastructura desaroya awor lo ta transferibel 
p’e tecnologia futuro aki. 


Pero esaki ta djis un otro promesa pa un futuro distante, un 
cu por nunca yega na produccion? 


Eagle LNG ta ofrece Aruba un vision di crecemento economico, 
mehoracion ambiental, y costonan di energia mas abou. 
Pero como Arubianonan, nos mester considera cuidadosa- 
mente si e promesanan aki lo wordo cumpli. E beneficionan 
realmente lo supera e costonan, of nos ta wordo bendi un 
futuro cu por nunca materialisa? Solamente tempo lo bisa 
si e promesanan aki ta mas cu djis proyeccionnan yen di 
speransa. 


Un mirada critico 


E promesanan di Eagle LNG pa Aruba 

MERCÁT, e restaurant Mediterraneo na Aruba Marriott Resort & 
Stellaris Casino ta orguyoso di anuncia su di prome aniversario durante 
e luna di September, marcando un aña di excelencia culinario y expe- 
riencianan culinario inolvidabel. Pa conmemora e ocasion special aki, 
Mercát ta invita tur local y bishitante pa join nos pa un luna yena cu 
plato nan di delicia, descuentonan exclusivo, y tambe un campaña di 
social media cu un variedad di premionan atractivo! 


Un Atributo Culinario Pa Chef Ehecutivo, Cristiano Guidetti 


Durante September, e comunidad di Aruba 
ta invita pa bishita Mercát y asina disfruta 
di un menu specialmente prepara pa Mercát 
su Chef Ehecutivo, Cristiano Guidetti. E 
menu aki lo refleha e esencia autentico di e 
Mediterraneo cu sabornan cu a haci Mercát 
un di e destinacionnan faborito durante e 
ultimo aña. 


25% Di Descuento, Exclusivo Pa Localnan 
Como un toke di aprecio n’e comunidad di Aruba y e sosten durante 
e ultimo aña, Mercát lo ofrece 25% di descuento na tur local durante 
e luna di September. Simplemente presenta bo ID local y disfruta di e 
oferta aki ariba nos menunan ‘A La Carte’ durante breakfast, lunch, y 
dinner. 


September 18: E Gran Dia 
Ariba September 18, e dia di Mercát su prome aniversario, nos lo ta 
celebrando cu un variedad di oferta cu ta sigura di deleita e paladar 
di nos clientenan. For di prosecco complimentario durante dinner y 
tambe un dessert unicamente disponibel ariba e dia di aniversario, no 
tin duda pakico esaki t’e dia perfecto pa celebra cu Mercát. 


Gana Premionan Exclusivo Cu Nos Campaña Di Social Media 
Join nos celebracion di aniversario online! Participa den nos campaña 
di social media dor di like nos pagina “MercatAruba”, tag bo friends 
y share e post p’asina participa p’e chens di gana premionan fantas- 
tico manera un dinner pa cuater persona! Busca nos riba Facebook y 
Instagram: @mercataruba pa mas detaye! 


Reflehando Ariba Un Aña Di Exito 
For di e momento cu a habri nos portanan, Mercát a bira un destinacion 
masha gusta pa ambos e localnan como tambe e bishitantenan disfru- 
tando di nan estadia na Marriott y tambe esnan hospedando na Aruba. 
Nos compromiso pa sirbi cuminda fresco y di alto calidad, conhunta- 
mente cu sabornan autentico di Mediterraneo a haci cu e restaurant 
a crea un audencia loyal di siguidonan. Durante e ultimo aña, Mercát 


tabata anfitrion pa un cantidad di eventonan culinario conhuntamente 
cu chefnan renombra internacional, como tambe a ser reconoci como 
un di e top destinacionnan den e region segun e restaurant a forma parti 
di “Super Club”, un programa di Marriott International cu ta concentra 
ariba asistiendo restaurantnan yega na haltura nobo di exito y recono- 
cimento. E programa aki ta ofrece un plataforma unico pa mehora su 
presencia. Segun nos ta celebra e logronan di e aña, nos ta mantene 
tambe n’e dedicacion di entrega e miho servicio posibel y asina tambe 
premira hopi aña mas di exito na caminda. 


Mas Di Mercát 
Mercát ta ofrece un experiencia Mediterraneo cu e posibilidad di sinta 
paden of pafo, cu bistanan di Aruba su beach. Cu un enfoke ariba 
cumindanan fresco, di calidad halto, y ingredientenan cu ta ofrece un 
sabor autentico, Mercát ta sigura di presenta un experiencia culinario 
cu lo eleva tur bo sentidonan. Situa na Aruba Marriott Resort & Stellaris 
Casino, Mercát is habri tur dia for di 7AM – 12PM pa breakfast buffet y 
A La Carte, for di 12PM – 5PM pa lunch, y for di 5PM – 10PM pa dinner. 
Join nos y conoce e sabornan cu tanto ta wordo gaba. Yama nos na 
520.6312 of busca nos riba OpenTable. 


Aruba Marriott Resort 
Aruba Marriott Resort & Stellaris Casino ta situa na Palm Beach y ta 
consisti di 414 camber cu balcon priva cu bista p’e pool relahante y 
rondona p’e awa blauw di lama. Huespednan cu ta desea exclusividad 
por haci reservacion n’e Tradewinds Club, un concepto di ‘hotel den un 
hotel’ di Aruba Marriott Resort. Ademas e hotel ta ofrece un ‘adults only’ 
pool cu ta brinda privacidad superior y tambe un variedad di restau- 
rantnan cu ta garantisa un experencia unico. P’esnan cu kier disfruta 
y relaha, por haci uzo di e casino mas espacioso na Aruba. Pa mas 
informacion por tuma contacto cu nos na 586-9000 of bishita www. 
arubamarriott.com. Tambe por bishita Aruba Marriott su Facebook y 
Instagram page: @arubamarriott 


Mercát ta celebra su prome aniversario 


Menu special, descuento, campaña y mucho mas! 

POLITICA na Aruba ta ser domina pa un mental- 
idad populista cu ta balora victorianan di corto 
plaso y apelacionnan superficial riba e buskeda di 
solucionnan significativo y duradero. E enfoke aki 
a compromete severamente e progreso di e isla, 
lagando nos cu un ambiente politico cu ta faborece 
gratificacion inmediato en bes di atende e retonan 
profundo cu nos ta enfrenta. Mientras Aruba ta lucha 
cu problemanan economico, social, y ambiental, e 
fayonan di gobernacion impulsa pa populismo ta 
bira cada bes mas aparente, haciendo crucial pa 
scrutina e prioridadnan robes di nos lidernan y nan 
incapacidad consistente pa cumpli cu promesanan. 


Promesanan grandi, poco accion 
Populismo ta prospera riba haci promesanan gran- 
dioso sin e responsabilidad di entrega resultadonan 
real. Na Aruba, esaki a hiba na un cultura politico 
unda lidernan frecuentemente ta propone plannan 
ambicioso—sea pa infrastructura, crecemento 
economico, of bienestar social—solamente pa 
bandona nan unabes cu e emocion inicial disparce. 
Ciclonan di eleccion a converti den un bucle sin fin 
di promesanan incumpli, lagando e electorado desi- 
lusiona y cada bes mas skeptico di cualkier progreso 
real. 


E ciclo aki a resulta den un liderazgo cu ta priorisa 
loke lo sigura e proximo eleccion en bes di loke lo 
beneficia Aruba a largo plaso. Consecuentemente, 
nos gobierno a bira mas reactivo cu proactivo, 
constantemente pagando candela en bes di construi 
un futuro sostenibel. E enfoke miope aki ta evidente 
den tur sector, for di economia te na servicionan 
social, unda solucionnan rapido ta wordo scogi riba 
solucionnan comprensivo y strategico. 


Gobernacion enfoca riba aparencia, no mehora- 
cion 
E lidernan di Aruba a bira mas preocupa cu mantene 
aparencia cu haci mehoracion real y duradero. Como 
resultado, e spectrum social di nos isla ta desenre- 
dando, cu desigualdad creciente y poblacionnan 
vulnerabel cada bes mas kedando sin e apoyo cu 
nan mester. A pesar di afirmacionnan frecuente di 
compromiso na sostenibilidad, nos lidernan a haci 
poco pa proteha recursonan natural of prepara p’e 
impactonan di cambio climatico. E asuntonan critico 
aki ta wordo grandemente ignora te ora nan yega 
na un punto di crisis, na cual momento e respuesta 
hopi biaha ta mucho poco, mucho laat. 


Servicionan esencial hopi biaha ta wordo neglisha 
na fabor di proyectonan mas politicamente benta- 
hoso. Incluso ora mehoracion ta wordo haci, nan 
ta tipicamente superficial, dirigi na mustra resulta- 
donan inmediato en bes di atende necesidadnan a 
largo plaso. 


Mentalidad di corto plaso 


perdida di largo plaso 


Aruba na un crusada: 
Awe, Aruba ta haya su mes na un crusada critico. E fayonan di gobernacion popu- 
lista a laga nos cu un economia cu ta instabil, un sociedad cu ta cada bes mas 
desigual, y un medio ambiente bou menasa severo. E condicion actual di e isla ta 
refleha directamente añanan di prioridadnan robes y e triunfo di mentalidad popu- 
lista riba gobernacion sano. 


Nos lidernan a faya consistentemente pa atende e problemanan structural cu ta 
stroba nos. En bes di pone e fundeshi pa un futuro prospero, nan a participa den 
teatronan politico cu ta ofrece poco mas cu alivio temporal. Esaki a laga Aruba 
vulnerabel, cu un ciudadania cu ta perdiendo fe rapidamente den e capacidad di 
gobierno pa entrega cambio significativo. 


Responsabilidad y liderazgo responsabel 
Ta tempo pa Aruba rechasa e mentalidad populista cu a hiba nos n’e punto precario 
aki. Nos lidernan mester wordo teni responsabel pa nan fayonan, y un enfoke nobo 
na gobernacion ta urgentemente necesario—un cu ta enfatisa planificacion a largo 
plaso, diversificacion economico, y equidad social. E futuro di nos isla ta depende di 
aleha for di e promesanan bashi di populismo y move den direccion di un liderazgo 
responsabel y visionario cu genuinamente ta sirbi e interesnan di tur Arubiano. 


E caminda padilanti ta exigi curashi, integridad, y un compromiso na progreso real. 
Door di brasa e balornan aki, Aruba por supera e retonan cu e ta enfrenta y construi 
un futuro cu ta sostenibel, prospero, y husto. 

NA februari 2021, Aruba, Corsou, Sint Maarten y Hulanda 
(representando e islanan BES) a dicidi di forma e Dutch 
Caribbean Hospital Alliance (DCHA), un cooperacion cu 
mester uni e hospitalnan den e regionnan aki. E aliansa a 
wordo estableci cu metanan ambicioso: pa medio di colab- 
oracion, e hospitalnan participante kier desaroya plannan 
strategico pa futuro, realisa beneficionan di escala den 
compra, educacion y diversificacion di cuido, y asina garan- 
tisa e calidad di cuido mientras e costonan creciente ta 
wordo manteni bou di control. Sinembargo, mirando e 
retonan considerabel cu e hospitalnan na Corsou y Aruba ta 
enfrenta, preguntanan serio ta surgi tocante e factibilidad y 
efectividad di e iniciativa aki. 


Problemanan financiero y scarsedad di personal 
E hospitalnan na Corsou y Aruba ta luchando cu proble- 
manan financiero grandi. Curaçao Medical Center (CMC) ta 
den un situacion particularmente precario, cu un scarsedad 
cronico di fondonan financiero y un saldo hopi negativo. Sin 
medidanan drastico, e sector di cuido na Corsou ta core 
riesgo di colapsa, loke por tin consecuencianan grave p’e 
salud publico. Aunke Horacio Oduber Hospital (HOH) na 
Aruba ta den un situacion menos urgente, e presion finan- 
ciero ta notabel aki tambe. 


Banda di e problemanan financiero, e hospitalnan tin di 
haber cu un scarsedad serio di personal cualifica. E prob- 
lema aki ta specialmente agudo na Corsou y Aruba, unda e 
diferencianan den condicionnan laboral compara cu Hulanda 
ta haci dificil pa atrae y retene suficiente personal cualifica. 
E salario y beneficionan secundario n’e islanan hopi biaha 
ta menos atractivo cu na Hulanda, loke ta conduci na un 
fluho di salida di personal medico y un scarsedad di special- 
istanan. E scarsedad aki tin consecuencianan directo p’e 
calidad di cuido y e capacidad operacional di e hospitalnan. 


DCHA: Cooperacion strategico of solamente un plataforma 
di discusion? 
E DCHA a wordo funda cu e intencion di enfrenta e retonan 
aki hunto. Pa medio di compra conhunto, e hospitalnan lo 
por probecha di beneficionan di escala, mientras colab- 
oracion den e area di educacion y diversificacion di cuido 
mester percura pa un oferta di cuido mas amplio y eficiente 
den region. Den teoria, e colaboracion aki por conduci na 
reduccion di gasto y mehoracion di e calidad di cuido. 


Sinembargo, e pregunta ta keda si e DCHA por cumpli cu 
e ambicionnan aki. E problemanan financiero structural, 
retonan logistico y e scarsedad di personal cualifica ta rekeri 
mas cu solamente colaboracion pa wordo resolvi. Sin finan- 
ciamento adecua y un plan concreto pa atende e scarsedad 
di personal, e riesgo ta existi cu e DCHA lo no ta mas cu un 
plataforma di discusion unda hospitalnan ta papia di strate- 
gianan sin cu resultadonan tangibel ta wordo logra. 


Aunke e Dutch Caribbean Hospital Alliance a wordo estab- 
leci cu metanan prometedor, e pregunta ta keda si e coop- 
eracion aki lo ta capaz di logra e resultadonan desea. E 
retonan considerabel den e area di financiamento, logistica 
y personal por stroba e DCHA den realisacion di su metanan. 
E peliger ta existi cu e colaboracion aki no ta bay mas leu cu 
discusion di strategianan, sin cu mehoracion concreto den 
e accesibilidad di cuido riba e islanan ta wordo implementa. 
Solamente tempo lo mustra si e DCHA ta ofrece un solucion 
real p’e problemanan di cuido den e region, of si e inicia- 
tiva ta resulta di ta un otro ‘luchtkasteel’ sin resultadonan 
concreto realisa. 


Aliansa di hospitalnan den Caribe Hulandes: 


Cooperacion strategico of solamente un plataforma di discusion? 

eXeCUtOriaLe VerKOOp 
Ten overstaan van notaris mr. Chamila Agnella Tromp of haar 
waarnemer zal op vrijdag 6 september 2024 om 10:00 
uur 's-morgens in het auditorium van de Kamer van 
Koophandel te aruba aan de J.E. Irausquin Boulevard 10, 
Oranjestad, Aruba, in één zitting bij opbod en afslag in het 
openbaar worden verkocht, ex artikel 3:268 van het Burgerlijk 
Wetboek van Aruba: 
1. Een woonhuis plaatselijk bekend als 
WaYaCa 365 


staande op een perceel eigendomsgrond ter grootte van ongeveer 
zevenhonderd zeven en twintig vierkante meter (± 727 m2), 
gelegen te Wayaca in Aruba, welk perceel afkomstig is van het 
moederperceel kadastraal bekend als Eerste Afdeling Sectie T 
nummer 40, thans bekend met index nummer D4276. 


inzetprijs: afl. 1.130.000,00 
2. Een woonhuis plaatselijk bekend als 
HOOiberG 17-a 
staande op het recht van erfpacht tot 18 januari 2053 op een perceel 
domeingrond ter grootte van 832 m2, gelegen te Hooiberg in Aruba, 
kadastraal bekend als Eerste Afdeling Sectie R nummer 1401 
inzetprijs: afl. 672.780,00 


Iedere bieder is gehouden, zowel bij het uitbrengen van een onderhands 
bod als op de veiling zelf, zich te legitimeren met een geldig paspoort of ID 
en middels een bereidheidsverklaring, een bankgarantie of andere vorm van 
zekerheid aan te tonen aan de Executant in staat te zijn tot nakoming van 
zijn bod en de bijkomende kosten. 
De Executant behoudt zich het recht voor de executieveiling uit te stellen 
dan wel op te houden zonder daarvoor de reden te noemen. 
Op de veiling zijn van toepassing de Algemene Veilingvoorwaarden voor 
Executieveilingen (AVVE) en de Bijzondere Veilingvoorwaarden zoals 
vastgesteld door notaris mr. Chamila Agnella Tromp. 
Voor vragen of meer informatie kunt u een email 
sturen naar auction@newleafaruba.com of de 
volgende website bezoeken: 


DEN un conferencia di prensa dialuna, 2 di september, 
Minister Geoffrey Wever, hunto cu Minister Ursell 
Arends, a anuncia cu pronto lo desvela e proyecto 
di Revitalisacion di San Nicolas. Durante e ultimo 
lunanan, e Ministerio di Asuntonan Economico, den 
consulta cu varios stakeholders, a traha un plan 
pa revitalisa e area di San Nicolas central. Despues 
di finalmente a ricibi aprobacion di e conseho di 
Minister pa aloca fondonan adicional, e proyecto aki 
ta cla pa wordo ehecuta, y lo inicia cu un destaho 
publico na comienso di october. 


Na aña 2022, durante e prome lunanan di goberna- 
cion, a organisa un YES Summit caminda diferente 
stakeholders y miembronan di e comunidad di San 
Nicolas a ser invita pa dialoga riba temanan crucial 
pa desaroyo di e area. Basa riba e feedback ricibi 
durante e YES Summit, e Ministerio di Asuntonan 
Economico a desaroya un plan holistico pa e revitali- 
sacion di San Nicolas, den diferente fase. 


E vision grandioso pa e proyecto ta eventualmente 
conecta e centro di San Nicolas cu lama. Un di e 
sugerencianan ricibi durante e YES Summit tabata 
pa crea un conexion entre e mainstreet di San 
Nicolas pariba y e mainstreet pabou, cu actualmente 
ta wordo trata como dos area separa. 


Fase 1 di e Proyecto di Revitalisacion di San Nicolas lo 
inclui e creacion di un Sunrise Market den e parkeer- 
plaats actual di Arubus, mantencion y modernisacion 
di e terminal di bus, ampliacion di e espacio publico 
pa peaton, y e desaroyo di espacio publico cu posi- 
bilidad pa precario, pa asina por crea espacio pa 
terras y actividad di horeca. Tambe lo tin mas ilumi- 
nacion, matanan, y infrastructura cu ta atractivo pa 
bishitantenan. 


E proyecto ta un inversion significante di mas di 4.3 
miyon Florin di parti di gobierno di Aruba. Esaki lo 
wordo ehecuta den colaboracion cu e Ministerio di 
Transporte y Naturalesa, bou cual e tereno di Arubus 
ta inclui. E creacion di e Sunrise Market ta repre- 
senta un oportunidad hopi bon pa agricultor y arte- 
sanonan, pasobra lo tin suficiente espacio pa ofrece 
mercado pa productonan local, algo cu hopi tempo 
a wordo desea y ta necesario pa diversifica e atrac- 
cionnan di San Nicolas, no solamente pa turista, pero 
tambe pa localnan cu por disfruta di e area regular- 
mente. Aki e plan ta no solamente pa trece bida nobo 
na San Nicolas, sino tambe pa crea un experiencia 
unico pa tanto turistanan como localnan. Proximo 
siman lo tin e desvelo oficial di e proyecto. 


Minister Geoffrey Wever ta anuncia: 


Inversion cuantioso den proyecto 


di Revitalisacion San Nicolas 

AWEMAINTA ta presenta mas di nos 
palabranan di antes: 


Agterstef 
Parti patras di un boto. 


Amonestacion 
Publicacion cu un pastoor ta haci den misa 
di e nomber di hendenan cu ta bay casa. 


Awa di aña 
E prome awanan cu ta cay na cuminsa- 
mento di temporada grandi di awasero. 
Hendenan ta papia di awa di October, di e 
prome awa di aña. Ta trata di bon awasero. 
E cunucunan ta bon muha y tur hende ta 
cuminsa planta. 


Baliña 
Casca di bonchi, un baliñ’i bonchi. Tambe: 
Un saco di cuero den cua ta warda un 
cuchiu. 


Balumbra 
Den balumbra di awa. Ora bo por cuminsa 


wak algo den awa di lama cu no a yega 
superficie ainda. 
Por ehempel bo a mata un pisca, bo ta 
cuminsa wak algo den e awa pero bo no 
ta wak e pisca ainda. Hendenan ta papia 
tambe di balun. 


Caburi 
Cangreu tin un parti di curpa habri, bou di 
curpa, unda ta haya webo. Anto e ta rondia 
lama y den lama e ta bay laba caburi, laba 
e webonan. Tambe yama cabutiti. 


Cabuy’i pisca 
Un repi di un mata cu piscanan chikito 
pasa na dje. M’a cumpra un cabuy’i pisca. 


Gogoti 
E tapushi di maishi cu e spruit di e pal’i 
maishi ta produci. E ta bin tapushi chikito 
y stijf. Awo e maishi ta na gogoti. 


Gogoy 
Tambe gogoyo. Ora e tapushi ta den su 
blachinan ainda, prome cu e sali. 


Hala cakiña 
Na Hulandes: lijntrekken. 
Den realidad: hala e cakiña bon. 


Hala hende 
Un curioso ta hala hende cu tin dolor di 
pia, di brasa y di lomba. 


Mansawapo 
Un sorto di preparacion di yerba cu ta uza 
pa tene e homber na cas. 


Mansebo 
Un tipo boca grandi. Pa broma so. 
Tambe: un yoncuman. 


Organs 
Tela. Tela fini colo geel. 


Orno 
Ta pone un sombre di cabana traha na un 
orno pa e haya forma. 


E orno ta traha di un pida di troncon di 
palo di mas o menos un pia halto. 


CULTURA Y HISTORIA 

MADBOR 
C o n s u l t a n c y 


Documento Comercial y Support 


Oferta / Presentacion 
Programa di rekisitonan 
Citacion 
Informacion 
Contrato (den concepto) 


Operacion 


Analisis di Proceso 
Descripcion di Proceso 
Descripcion di Protocol 


Apoyo Empresarial 


Mediacion 
Consulencia/ Conseho 
Comersialisacion 


Documentacion oficial (di e empresa) : 


Prepara 
Verifica 
Traduccion-4 idioma: 
(Ingles, Hulandes, Spaño, Papiamento) 


Priva 


Scirbi carta (oficial) - 4 idioma 
Traha Curriculum Vitae 
Carta di solicitud 
Mediacion serca instancianan - 4 idioma 



Ban 
Papia 


Turning Ideas into Breakthrough Solutions 


+297-7456724 

DIALUNA tempran, un serie di explosionnan fuerte a sacudi 
Kyiv mientras Rusia a lansa un atake di misil significante riba 
e capital di Ucrania, causando daño na casnan, infrastruc- 
tura, y heridando tres persona, segun oficialnan a reporta. 
E atakenan aki a bin apenas un siman despues di e atake 
aereo mas grandi di Rusia desde e comienso di e guera total 
na 2022. 


Residentenan den henter Kyiv a wordo lanta door di e zonido 
di misilnan wordo intercepta pa e sistemanan di defensa 
aereo di Ucrania. E Forsa Aereo Ucraniano a reporta cu el a 
destrui exitosamente 22 di 35 misilnan entrante y 20 di 23 
dronnan di atake, cu a inclui varios tipo di misilnan crucero 


y balistico. Sirenanan di alarma aereo a zona den henter e 
pais pa casi dos ora prome cu e shelo a wordo declara cla pa 
6:30 a.m. ora local. 
E atake, cu a coincidi cu e prome dia di scol pa hopi mucha 
Ucraniano, a causa interupcionnan significante. Den e 
districto di Svyatoshynskyi, un cas di boiler na un planta di 
awa a wordo parcialmente daña, y e entrada di un stacion di 
metro, tambe uza como un refugio di bom, a wordo alcansa. 
A pesar di e daño, e stacion di metro a sigui opera. Autonan 
a wordo cendi na candela, y restonan di misilnan destrui a 
yobe abou den varios districtonan, incluyendo Solomyanskyi 
y Holosiivskyi, unda servicionan di emergencia a wordo 
desplega rapidamente. 


Entre esnan afecta tabata Yevheniia, un mama di 33 aña, 
kende, a pesar di e circunstancianan teribel, a hiba su yiu 
muhe di 6 aña, Margo, na su prome dia di scol. “Su mannan 
tabata tembla...pero nos ainda mester bay scol, no? Nos 
ta Ucranianonan,” el a bisa, reflehando e resiliencia di hopi 
residente di Kyiv. 


Ademas di areanan residencial, un edificio no-residencial 
den e districto di Shevchenkivskyi y un centro Islamico 
tambe a wordo severamente daña. Lider Tatar di Crimea, 
Refat Chubarov, a confirma e daño na e centro Islamico via 
Telegram. 


E atake aki ta sigui e asalto masivo di dialuna pasa, unda 
mas di 200 misil y dronenan a wordo lansa den henter 
Ucrania, matando shete persona y afectando facilidadnan 
di energia den henter e nacion. Moscu ta sigui nenga di ta 
target civilnan, a pesar di e destruccion continuo y perdida 
di bida den e conflicto di 30 luna largo. 


Dañando infrastructura y heridando residentenan 


Atake di misil Ruso a sacudi Kyiv 

CHINA a pidi Union Europeo pa acerca e asunto di Lama 
Sur di China cu “obhetividad y husticia,” despues di e critica 
recien di e bloke riba e accionnan di China den e region. E 
reaccion aki ta bin despues di un incidente di fin di siman 
envolviendo barconan di warda costa di China y Filipinas, cu 
a aumenta tensionnan den e awanan disputa. 


E mision Chines na Union Europeo a expresa “insatisfac- 
cion fuerte” cu loke nan a yama e “acusacionnan” di Union 
Europeo tocante e conflicto maritimo. Den un declara- 
cion, Beijing a enfatisa cu Union Europeo, como un partido 
no-envolvi den e disputa di Lama Sur di China, no tin base 
legitimo pa “señala dede” tocante e situacion. 


E declaracion a critica mas aleu e enfoke repetitivo di Union 
Europeo riba libertad di nabegacion, argumentando cu e 
accionnan aki no ta beneficia e interesnan propio di e bloke 
ni ta aumenta su credibilidad internacional. 


E intercambio diplomatico aki ta sigui un colision recien 
cerca di e Sabina Shoal, marcando e di cinco confrontacion 
maritimo entre China y Filipinas den un luna. Ambos nacion 


a wordo envolvi den un disputa di hopi tempo riba e Lama 
Sur di China strategicamente vital, cu ambos banda ta acusa 
otro di provocacionnan delibera. 


Como reaccion na e incidente, e Servicio di Accion Externo 
di Union Europeo a emiti un declaracion diadomingo, conde- 
nando loke el a describi como “accionnan peligroso” door 
di barconan di warda costera Chines contra operacionnan 
maritimo legitimo di Filipinas. Union Europeo a expresa 
preocupacion cu e incidentenan aki ta pone na peliger e 
siguridad di bida riba lama y ta viola e derechonan inter- 
nacionalmente reconoci pa libertad di nabegacion y sobre- 
vuelo. 


Un vocero di Union Europeo a reitera dialuna cu e bloke tin 
un interes significante den mantene paz y siguridad den 
Asia, notando cu un porcion considerabel di e comercio 
exterior di Union Europeo ta pasa door di e Lama Sur di 
China. E vocero a pidi pa baha tensionnan den e region y a 
afirma e compromiso di Union Europeo pa apoya su part- 
nernan den eherce nan derechonan legitimo, tanto regional 
como globalmente. 


China ta urgi Union Europeo pa 


adopta un posicion ‘obhetivo y husto’ 


Den disputa di lama sur di China 

E par EUR/USD a mustra un recuperacion leve dialuna, 
comerciando rond di 1.1060, mientras inversionistanan ta 
lucha cu dudanan continuo tocante e solidez di economia 
Mericano. Preocupacionnan persistente cu e Reserva Federal 
(Fed) lo por wordo forsa pa implementa bahadanan di tasa 
di interes grandi na su reunion di september ta pisando riba 
e Dollar Mericano (USD) y apoyando e Euro (EUR). 


Inversionistanan ta aumentando nan expectativa di e posi- 
bilidad di un reduccion di tasa di interes grandi di 0.50% 
door di Fed, cu e chensnan di un “mega cut” awor ta para na 
mas di 30%, segun e CME FedWatch Tool. E expectativa aki, 
hunto cu un reduccion di 0.25%, a crea un obstaculo pa e 
Greenback, ya cu tasanan di interes mas abou generalmente 
ta disminui e atractivo di e moneda pa inversionistanan stra- 
nhero, hibando na reduccion den entrada di capital. 


Datonan di inflacion Mericano di siman pasa a duna 
señalnan mixto, cu e Indice di Prijs di Gastonan Personal 
(PCE) a keda stabiel na 2.5% na juli y core PCE na 2.6%. 
Mientras e cifranan aki a baha un poco e preocupacionnan 
di un aterisahe duro pa economia Mericano, incertidumbre 
ta permanece. Inversionistanan awor ta observando di 
cerca e proximo informe di Nonfarm Payrolls, cu lo wordo 
publica diabierna, cu lo ta crucial pa forma expectativanan 
pa e siguiente accion di Fed. 


Na contraste, e Euro a haya un poco apoyo despues cu 
datonan di inflacion di Eurozona a cumpli cu expectativanan 
di economistanan, a pesar di volatilidad anterior. Datonan di 
inflacion di Alemania y Spaña inicialmente a sugeri un caida 
mas grandi cu spera, spark preocupacionnan tocante futuro 
cortamento di tasa di Banco Central Europeo (ECB). 


Sinembargo, ora datonan di henter Eurozona a wordo 
publica, mustrando inflacion general na 2.2% y inflacion 
core na 2.8%, e Euro a recupera tereno. 


E ECB ta spera di mantene un enfoke cauteloso pa reduci 
tasanan di interes, particularmente cu crecemento di salario 
den Eurozona ta keda fuerte. Miembro di Hunta Ehecutivo di 
ECB, Philip Lane, recientemente a nota cu salarionan proba- 
blemente lo sigui aumenta den 2024, agregando presion pa 
ariba riba inflacion. Esaki ta sugeri cu ECB lo keda depende 
di datos y cauteloso, cu por brinda mas apoyo pa e Euro a 
corto plazo. 


Tecnicamente, EUR/USD ta keda den un tendencia descen- 
dente a corto plaso, cu e par ta forma topnan mas abou desde 
cu a yega su punto maximo na 1.1202 na final di augustus. 
Un kibramento bou di 1.1040 por señala mas caida, mien- 
tras un ceramento riba 1.1100 por desafia e perspectiva 
bahista actual. 


Memey di preocupacionnan riba e desaceleracion economico di Merca 


EUR/USD ta subi un poco 

MIENTRAS e panorama economico di China ta pasando 
den un cambio drastico, e graduadonan hoben di e nacion 
ta enfrentando retonan sin precedente den obtene empleo. 
Cu un record di 11.79 miyon graduado di universidad e aña 
aki, scarsedad di trabou a bira un realidad cruel, empeora 
pa retironan di trabou den sectornan tradicionalmente 
considera stabiel. 


Un ehempel notabel ta He Ajun, un ex-educador di 32 aña 
di Guangzhou, kende a wordo forsa pa reinventa su mes 
despues di e represion di China riba tutoría priva aña pasa. 
Awor un influencer di desempleo, He ta comparti su trayec- 
toria door di desempleo a largo plaso cu mas di 8,400 
siguido riba medionan social. Ganando rond di 5,000 yuan 
($700) mensualmente door di varios actividad freelance, e 
ta aboga pa freelancing como un habilidad crucial den un 
mercado laboral cada bes mas incierto. 


E gobierno di China a priorisa e desaroyo di “forsa produc- 
tivo nobo,” enfocando riba areanan niche manera inteli- 
gencia artificial y robotica. Sin embargo, e enfasis aki a laga 
inadvertidamente hopi hoben altamente educa luchando 
pa haya empleo den otro sectornan. Cu desempleo hubenil 
urbano alcansando un asombroso 21.3% aña pasa, y e 


gobierno consecuentemente deteniendo e publicacion di tal 
datonan, e situacion ta parce sombrio pa miyones di grad- 
uado buscando trabou. 


E economia gig, un biaha un refugio pa e desemplead- 
onan, awor tambe ta mustrando señalnan di sobresatura- 
cion. Ciudadnan den henter China a raporta un exceso di 
chauffeurnan di ride-hailing, mientras cu hasta trabounan 
di gobierno, un biaha considera sigur, ta wordo reduci. 
Redundancia den empleo estatal a agrega na e tristesa, cu 
provincianan manera Shandong y Henan cortando miles di 
posicion den añanan recien. 


Mientras mercadonan laboral tradicional ta contrae, hopi 
hoben Chines ta acudiendo na medionan social pa comparti 
strategianan di sobrevivencia. E visibilidad creciente di 
desempleo riba plataformanan manera Xiaohongshu a yuda 
reduci e stigma asocia cu desempleo, ofreciendo un sentido 
di comunidad n’esnan cu ta luchando. 


Influencers manera He Ajun ta sugeri cu, den e temponan 
dificil aki, hobennan mester baha nan expectativanan y 
explora camindanan creativo, manera bende artesania traha 
na man of utilisa medionan social pa genera entrada. 


Memey di cambio den mercado laboral 


Hobennan Chines ta enfrenta desempleo creciente 

SAN Francisco 49ers wide receiver, Ricky Pearsall, a sali for 
di hospital despues di a sufri un herida di bala durante un 
intento di atraco na San Francisco diasabra. E nobato di 23 
aña, cu a wordo selecta den e prome rond di e NFL Draft 
2024, awor ta recuperando na cas. 


E incidente a tuma luga den e area di Union Square den 
centro di San Francisco, unda polis a reporta cu Pearsall a 
wordo acerca pa un sospechoso di 17 aña cu a intenta un 
atraco arma. Durante e lucha cu a sigui, e arma di candela 
di e sospechoso a los un tiro, heridando tanto Pearsall como 
e sospechoso. Autoridadnan a responde rapidamente na e 
escena, deteniendo e sospechoso y recuperando e arma uza 
den e atake. 


Inicialmente, Pearsall tabata den condicion serio pero 
stabiel, e bala a drenta su pecho y sali via su lomba sin daña 
ningun organo vital. Su mama, Erin Pearsall, a expresa su 
alivio riba medionan social, bisando, “E tin hopi suerte; DIOS 
a proteh’e. Mi yiu a wordo gespaar awe pa gracia di DIOS.” 


Alcalde di San Francisco, London Breed, y Hefe di Polis Bill 


Scott, ambos a condena e violencia, cu Breed a remarca cu 
incidentenan asina ta raro na Union Square. “Nos pensa- 
mentonan ta cu Ricky Pearsall y su famia,” Breed a bisa, 
agregando cu e ta spera di mira e recuperacion di Pearsall 
y su regreso na e veld. Hefe di Polis Scott a confirma cu 
e sospechoso, un teenager di Tracy, California, lo enfrenta 
acusacionnan den corte hubenil. 


E organisacion di 49ers a expresa nan apoyo pa Pearsall, cu 
un declaracion bisando, “Nos pensamento y oracionnan ta 
cu Ricky y henter e famia Pearsall.” 


Pearsall no a participa den weganan di pre-temporada debi 
na lesionnan previo na su hamstring y schouder, pero e team 
y fanaticonan ta keda spera pa su recuperacion completo y 
eventual regreso na e wega. 


E incidente aki a reaviva discusionnan tocante criminal- 
idad na San Francisco, un asunto clave den politica local, cu 
candidatonan manera Supervisor di Condado Aaron Peskin 
ta enfatisa posicionnan mas duro riba criminalidad y sigur- 
idad publico. 


Despues di a haya un tiro den intento di atraco 


Ricky Pearsall a sali for di hospital 

E campeon di Formula Uno, Max Verstappen, a critica su auto 
di Red Bull severamente, describiendo e como un “monster 
imposible pa maneha” despues di un resultado decepcio- 
nante di seis luga n’e Grand Prix di Italia. E campeon rein- 
ante a expresa frustracion profundo, sugeriendo cu a menos 
cu cambionan significante wordo haci, tanto su speransa 
como esun di Red Bull di retene nan titulonan ta desapare- 
ciendo. 


Verstappen a lucha durante henter e fin di siman na Monza, 
sin logra haya velocidad y finalmente terminando tras di 
Charles Leclerc di Ferrari, kende a tuma e victoria, y Oscar 
Piastri y Lando Norris di McLaren, kendenan a sigura di dos 
y di tres luga respectivamente. E di seis luga di Verstappen 
a permitie solamente gana un posicion for di su posicion di 
salida di shete luga, mientras su bentaha den e campeonato 
a baha na 62 punto. McLaren tambe a acerca Red Bull den e 
clasificacion di constructornan, reduciendo e diferencia na 
solamente ocho punto. 


Den un entrevista sincero despues di e careda, Verstappen 
no a sconde su decepcion. “E auto ta imposibel pa maneha, e 
ta un problema di balans masivo cu nos tin, y esey no ta sola- 


mente riba un buelta sino tambe durante henter e careda,” el 
a bisa. Reflehando riba e caida dramatico den rendimento, el 
a lamenta, “Aña pasa, nos tabatin un auto excelente, proba- 
blemente e mas dominante cu nunca, y nos a converti’e den 
un monster.” 


Despues di un comienso excelente di e temporada cu shete 
victoria den e prome 10 rondnan, Verstappen awor a pasa 
seis careda sin un victoria. El a atribui e caida aki na un 
serie di upgradenan inefectivo cu a permiti rivalnan cera e 
distancia. E piloto Hulandes a emiti un advertencia severo, 
insistiendo cu sin cambio urgente, nan aspiracion di titulo lo 
disparce. “No ta importa unda nos ta core n’e momento aki, 
nos ta malo tur caminda, pues nos mester di hopi cambio,” el 
a declara. “N’e momento aki, ambos campeonato no ta real- 
istico.” 


Mientras tanto, Lando Norris, kende a termina na di tres 
luga, a urgi McLaren pa priorisa su reto p’e titulo riba su 
compañero di ekipo Oscar Piastri, despues cu e Australiano 
a pasa su dilanti den e prome buelta sin ningun ordo di ekipo 
na vigor. 


Verstappen ta critica Red Bull 


Ta yama e auto un ‘Monster Imposible pa Maneha’ y ta duda den defensa di su titulo di F1 

BRUNO Fernandes a sali na defensa di su compañero di 
ekipo di Manchester United, Casemiro, despues di e actua- 
cion yena cu erornan di e mediocampista Brasileño den e 
derota di 2-0 di e team contra Liverpool. E perdida, cu a 
marca e di dos derota consecutivo di United, a lanta pregun- 
tanan tempran tocante e maneho di Erik ten Hag apenas 
tres wega den e temporada nobo. 


Casemiro a haya su mes den centro di critica despues cu su 
erornan a contribui directamente na ambos gol di Liverpool 
den e prome mita. E pase robes di e Brasileño y un intento 
fracasa di dribble den su propio mita a permiti Luiz Diaz di 
Liverpool capitalisa, marcando su di dos gol di e wega. E 
fayonan aki a conduci na Casemiro wordo substitui na half- 
time, un decision cu a hala hopi atencion. 


A pesar di e critica, Fernandes, e capitan di United, a urgi pa 
no culpa Casemiro so pa e derota. Papiando cu Sky Sports, 
Fernandes a enfatisa e responsabilidad colectivo di e team. 
“E golnan semper ta auto-infligi. Bo mester comete un eror 
pa duna nan e gol. Nos no mester ta mustrando dede riba 
tur hende. Esey lo no yuda nos awor,” el a bisa. Fernandes a 
agrega cu tanto Casemiro como e compañero di ekipo hoben 
Kobbie Mainoo, kende tambe a lucha, tabata simplemente 
purbando di ta balente riba e bala, cual ta parti di e wega. 


Fernandes tambe a destaca e experiencia di Casemiro, 
notando cu e ex-estrella di Real Madrid a hunga pa e clubnan 
top di mundo y ta compronde e halto y bahonan di futbol. 


“Casemiro tin mas experiencia cu mi. Mi no mester bise nada; 
e sa di kico futbol ta trata,” Fernandes a declara. 


Manager Erik ten Hag a haci eco di e sentimentonan di 
Fernandes, expresando confiansa den e capacidad di 
Casemiro pa recupera. Ten Hag a reconoce e erornan di e 
mediocampista pero a enfatisa su importancia pa e team, a 
pesar di e competencia di e firma nobo Manuel Ugarte. “E ta 
un gran hungado, y e lo sigui ta crucial pa nos. El a mustra 
su caracter prome, y mi ta sigur cu e lo haci’e atrobe,” Ten 
Hag a afirma. 


Mientras Manchester United ta busca pa reagrupa, e aten- 
cion ta keda riba Casemiro pa mira con e ta responde na e 
contratiempo aki tempran den e temporada. 


Den derota contra Liverpool 


Bruno Fernandes ta defende Casemiro despues di eror costoso 


PA varios aña FEBIAR a organisa e torneo internacional ABC 
unda hungadonan di Aruba, Bonaire y Curaçao ta bataya 
fuertemente contra otro. E aña aki cu gran colaboracion di 
FEBIAR, TT Billiards and Sportsbar ta organisando e torneo 
aki cu 48 participante. 


Pa prome biaha Sint Maarten ta join, y lo tin 2 represent- 
ante, Bonaire lo t’ey cu 9 hungado, Corsou cu 11 hungado 
y Aruba tin 26 representante. Diabierna pa 6or di atardi e 
torneo lo ranca sali den e formato di “double elimination”. 
Lo continua diasabra pa 12or merdia te ora keda 4 hungado 
den winners round y 4 hungado den losers round. 


Eynan e formato ta cambia pa “single elimination”. 
Diadomingo lo tin accion henter dia te ora keda e Campeon 
ABCS 2024. Manera semper e cushina lo ta candela bou 
maneho di Chef Don Omar. 


Un danki special na: FEBIAR, C.M.B., Get Rich Lottery, Cunuco 
Fresh, Eumar Lock, Complete Solution, Auto Pro Body and 
Paint. 


ABCS 9-Ball Challenge na Tanki Leendert den TT BILLIARDS  

GOBIERNO diripiente ta bin bisa cu tur cos ta bon y cu 
Aruba ta den bon direccion y mester di bo sosten den e 
proximo eleccion. E pisca ta muri pa su boca. No ta tur cos 
pueblo mester kere di partidonan tradicional. Nos por corda 
e slogan e futuro briyante. Pa pueblo no tabata tin nada 
briyante. No ta tur cos cu ta briya ta oro. Loke si ta briya 
manera oro t’e 17 puntonan di Desaroyo Sostenibel, pero 
pueblo mester ta consciente cu esaki ta puro gañamento. 


E ta un agenda cu tin mas cu 50 aña bieu. Ora nan bisa bo e 
enemigo ta sutil bo mester kere. Mundo a wordo indoctrina 
sutilmente y den ultimo 9 añanan nan ta pusha e agenda aki 
mundialmente p’asina na 2030 yega n’e gobierno global. E 
lobonan aki ta penetra den tur sistema p’asina nan logra 
nan meta. E cambionan den educacion y nos leynan ta hiba 
nos na implementacion di agenda 2030. 


Nos gobiernonan for di 2001 te cu den 2024 no a keda 
atras. Ora bo mira e desastre financiero cu nos gobiernonan 
a hinca nos aden anto nos por compronde cu gobiernonan 
ta cumpli cu World Economic Forum cu ta bisa lo bo no tin 
nada y lo bo ta feliz. Gobierno ta cabando cu clase media y lo 
keda e rico y e pobernan. Esaki t’e Sustainable Development 
Goals nos gobiernonan a firma p’e. Si pueblo mira bon esaki 
tambe ta hinca den landspakket. Nos por a mira cu e ROPV 
(plan di desaroyo, smart city) tambe ta segun e Sustainable 
Development Goals. E cabuya ta rond di nek di nos tur y 
poco poco gobierno ta hale cera sin cu pueblo ta paga tino. 


September t’e luna cu nos lo mira Parlamento y 
Bestuurskantoor dorna cu e 17 puntonan di Sustainable 
Development Goals. Partido AVP ta gaba cu su slogan 
“bon comun” cu ta mesun plan comunista di Sustainable 
Development Goals. 


Locual cu minister di Labor, Energia Integracion ta haci ta 
implementacion di e agenda aki p’asina tin mas stranhero cu 
yiu di tera den e area laboral. Segun por a compronde cu e 
minister tin mas di 11 mil permiso firma caba pa stranhero 
traha riba nos Isla. Esaki t’e meta pa destabilisa nos Isla 
y asina Aruba perde su identidad. Nos yiunan di tera lo no 
regresa na Isla pavia nan lo no haya trabao y no tin vivienda. 
Nos no ta contra di stranhero alcontrario nos tin hopi stran- 
hero cu a contribui na adelanto di nos pais. Aruba a bira un 
mercado liber caminda stranhero ta cumpra cas y converti 


nan den AirBnb. Prijs di cas y tereno ta asina halto cu ta bira 
impagabel pa yiu di tera. Nos kier nos isla den man di stra- 
nhero of den man di nos yiunan di tera. Nos tin un lucha pa 
conserva nos cultura. 


Awor diripiente nos por mira cu e presupuesto a wordo 
entrega na tempo y jaarrekeningnan tambe a wordo entrega. 
Campaña ta den full swing. Asina aki e lobonan bisti na carne 
lo presenta nan programa di gobernacion pa pidi pueblo nan 
confiansa pa sigui goberna. Laga nos pidi Dios sabiduria y 
inteligencia pa nos por tuma nos miho decision. E decision 
aki ta hopi importante p’e añanan nos dilanti. Gobiernonan 
cu a firma e acuerdo di Sustainable Development Goals a 
cuminsa cay den otro y huicio di Dios lo baha riba nos gober- 
nantenan. E sentencia por tarda pero lo yega sigur. 


E Sustainable Development Goals ta contra di e bienestar 
di e famia institui pa Dios y ta contra di nos yiunan. Partido 
Curpa t’e unico alternativa. 


Eric Ras (CURPA): 


Aruba no conoce e futuro briyante priminti 


pero mas medida y pobresa creciente 

E reto mas grandi awe ta cu nos tin un gobi- 
erno di coalicion unda a mayoria ta minis- 
ternan di MEP. RAIZ cu su 2 ministernan 
den conseho di minister no tin poder pa 
influencia maneho y pone presion politico 
unda cu tin mester. Pueblo a vota pa RAIZ 
cu un speransa cu “nos lo no ta nan”, pero 
awe nos por wak con e tirania di mayoria 
sosteni pa RAIZ ta causando un maneho 
financiero desastroso p’e siguiente gener- 
acion, un pobreza structural cu cada biaha 
ta keda aumenta y asina tin hopi otro 
retonan mas cu e pais ta enfrenta. 


E ta importante pa remarca cu partido 
RAIZ ta manehando no mas cu 6% di full 
e presupuesto di pais Aruba (mira conseho 
LIM 2022, Rva 115-21), na varios ocasion 
tin dos reto grandi: 
• Un di nan ta cu no tin continuidad debi 
cu cada gobierno ta cambia e ley cu ta 
regla e responsabilidad ministerial esaki 
ta percura cu e ta costa mas fondo pa 
Aruba y e pagado di impuesto. 
• Nos tin un gobierno demasiado grandi, 
Consehera General a indica na 2022 (RvA 
115-21) caba den su conseho cu Aruba 
mester un gobierno chikito cu lo por 
percura pa ta mas eficaz na momento di 
por tuma decisionnan importante p’e pais. 


Un vak-minister, Kico esaki ta? 
Den Aruba su historia masha poco nos 
a yega conoce un vak minister, durante 
e gobierno di Sr. Mike Eman, Sr. Angel 
Bermudez a keda nombra y apunta como 
ministro di finansa, den mi opinion un di 
e miho ministernan cu nos a logra haya 
riba e tereno financiero. Awe hopi di e 
eficiencia di e departamento di impuesto 
ta danki na e fundeshi solido di su maneho 
cu e la implementa. 


Nos por wak un biaha mas cu riba e tereno 


financiero ainda nos no tin un maneho 
financiero solido y duradero. 
1. Minister di Finansa no ta entrega e 
cuenta anual cada 30 di augustus segun 


ordenansa di comptabilidad. 
2. Tin presupuesto cu surplus, pero unda e 
fondo aki ta bay? 
3. Dicon gobierno di Aruba mester a presta 
$160 miyon riba mercado internacional? 


Pa PDP esaki ta preguntanan importante, 
paso awe danki na e maneho desastroso 
y iresponsabel di AVP & MEP cu durante 
decadanan nan a hiba, e hoben y baby 
cu nace awe tin un obligacion cu su pais 
balora na 56 mil florin, pa nos esaki ta 
inaceptabel. 


Nos proposicion 
Na un ocasion anterior nos a informa 
pueblo cu pa nos partido enfasis riba 
finansa publico ta crucial, no solamente 
nos mester introduci un maneho finan- 
ciero mas sostenibel y duradero, pero 
mester cuminsa implementa e reforma 
y medidanan cu pa decadanan politica 
a neglisha. Nos punto di salida ta un 
maneho financiero duradero p’e futuro 
generacion. Nos vision ta pa por tin un 
sistema di finansa publico unda Aruba 
no mester presta riba mercado interna- 
cional na tasa di interes halto pa cubri tur 
su gastonan, pero cu nos mes riba propio 
forsa por demostra di maneha nos finansa 
publico. 


Segun conseho di Raad van Advies 25 april 
2024 tin algun cambio den ley y maneho 
cu mester keda introduci y nos ta sostene 


tur esakinan. 


Algun di nan ta por ehempel: 
1. Minister di Finansa mester ta un cartera 
so y no por ta responsabel pa un otro 
cartera. Ta importante pa menciona cu 
e ordenansa di comptabilidad ta duna e 
minister aki autoridadnan cu ta percura cu 
e responsabilidad aki ta uno mucho mas 
grandi di locual pais Aruba tin mester un 
minister cu mas responsabilidad. Minister 
di Finansa ta carga responsabilidad p’e 
maneho financiero economico di pais. 
2. Segundo minister di Finansa ta respon- 
sabel pa representa pais Aruba como 
accionista den varios compania semi- 
publico of Nv’s, e aspecto di maneho 
tin cu wordo regla door di e minister en 
cuestion. Den varios caso tin traspaso di 
mandato pa un otro minister encarga cu e 
responsabilidad di maneho. Nos vision ta 
cu e minister di finansa no necesariamente 
cada biaha master traspasa e aspecto di 
mandato na un otro minister. 
3. Mester desaroya un maneho di partici- 
pacion general, cu tambe ta responsabi- 
lidad di Minister di finansa. 


Nos ta exigi di e siguiente coalicion pa 
tin un minister di finansa cu ta mas miho 
ekipa pa por hiba un financiero di pais 
Aruba mas duradero y eficiente. E vision di 
PDP ta pa nos por haya sosten di bo como 
votado pa por forma parti di e siguiente 
coalicion pa di tal forma por negocia y pidi 
e cartera di minister di finansa pa asina 
nos por propone un nomber di un persona 
studia, cu experencia necesario y sin 
miedo pa perde voto pa por implementa 
e reforma cu nos pais tin mester. Ehecuta 
e reforma di e landspakket y tur e proto- 
colnan cu Gabinete Wever Croes a firma 
di 2018 te cu awo, traha mas lihe y efici- 
ente pa implementa tur e preparacion di 
e Rijkswet pa mas supervision financiero. 
Mas pronto nos implementa e reforma 
akinan mas lihe nos por trece alivio finan- 
ciero den cada hogar. 


Leonardo Figaroa: 


PDP lo sostene solamente un vak-minister pa finansa publico 


Pa nos esaki ta non-negotiable! 

E team di Wings of Hope (WoH) na Aruba 
Airport Authority N.V. (AAA) ta masha 
orguyoso di por a regala Graf von Zinzendorf 
School (GVZ) un total di seis smartboard 
riba diahuebs 29 di augustus 2024. 


Wings of Hope (WoH) di AAA ta enfoca pa 
ehecuta diferente proyecto socialmente 
responsabel cu e Sustainable Development 
Goals di Nacionnan Uni como su principio di 
guia pa asina contribui na bienestar, desa- 
royo y sostenibilidad di e comunidad di Aruba. 
WoH di AAA a colabora cu Departamento 
di Enseñansa Aruba (DEA) pa identifica e 
scolnan cu tin mester di sosten y a base di e 
necesidadnan di e scolnan na Aruba, DEA a 
recomenda GVZ pa ricibi e donacion. 


Durante un reunion cu GVZ, WoH a haya 
sa cu GVZ tabata den proceso pa muda pa 
un localidad nobo pasobra caminda nan ta 
actualmente no ta uno sigur pa por cumpli 
cu e metanan educativo. Maske cu WoH no 
por yuda pa cu e renobacionnan, parti di e 
plan di e scol ta pa implementa tecnologia 
innovativo p’asina mehora nan calidad di 
educacion y ambiente pa siña (SDG 4). 


Den colaboracion cu un proveedo local y 
dilanti di e alumnonan di klas, docente y e 
miembronan di WoH, a haci entrega oficial 
di seis screen smartboard pa e scol. GVZ 
a expresa nan gratitud door di prepara un 
cancion, dibuho di Wings of Hope pinta door 
di e alumnonan mes y a entrega un certi- 
ficado di aprecio na WoH. 


Wings of Hope di AAA ta masha orguyoso 
di por contribui na un otro scol pa medio di 
tecnologia innovativo y di e manera aki ofrece 
e alumnonan un manera moderno y interac- 
tivo pa sigui siña. “Wings of Hope tin como 
meta pa ehecuta varios proyecto exitoso pa 
medio di nos plan anual y di e manera aki 
contribui na diferente SDG. Mirando cara di e 
studiantenan yena cu felicidad y gratitud ta 
loke ta haci nos mas satisfecho ainda”, asina 
Christine Kaarsbaan-Leo, Sustainability & 
Health Manager, a enfatisa. 


Entrega oficial di parti di Wings of Hope di AAA 


Scol Graf von Zinzendorf a ricibi 6 smartboard 

EN conexion cu dia di Prensa Aruba Bank a 
organisa un tremendo Music Bingo na Santos 
Coffee and Soul.  


E evento su meta ta pa celebra hunto cu miem- 
bronan di prensa, bisa danki y refleha riba e 
importancia di e rol cu cada un miembro tin den 
nos comunidad. 
Team di maneho y representantenan di mercadeo 
di Aruba Bank a haya e oportunidad pa conecta 
cu miembronan di prensa den un seno ameno 
y disfruta di un ambiente festivo cu a sigura un 
experencia memorabel pa tur presente. 
Aruba Bank ta orguyoso di por a organisa otro 
evento pa celebra Dia di Prensa. Nos kier a yama 
danki na tur esnan presente cu a haci e evento 
aki uno exitoso. 


Prensa a canta bingo hunto cu Aruba Bank 


Celebracion di Dia di Prensa cu dushi ambiente 

NA biblioteca nan ta feliz cu un donacion di buki pa mucha 
na Papiamento. Aruba Bank a acerca biblioteca cu e gesto pa 
duna biblioteca mas cu 100 buki. E aña escolar aki mester 
mas buki na Papiamento pa e muchanan por lesa y fia. Esta, e 
regalo ta bon bini. 


E entrega a tuma luga diabierna atardi cu Roxanne Croes 
y Francis Croes di Aruba Bank y bibliotecaria Gina Jie Sam 
Foek. Aruba Bank ta hopi contento di por a haci e donacion 
di buki na balor di AWG 5000 na Biblioteca. Aruba Bank ta 
spera di por inspira otro compania of instancianan pa tambe 
yuda Biblioteca engrandece su coleccion. Roxanne y Michelle 
di departamento di Mercadeo cu hopi cariño a bay scoge buki 
pa biblioteca hubenil su coleccion. 


Den e cargo tambe tin buki pa Young Adults y adulto. Un danki 
grandi na Aruba Bank! 


Biblioteca ta ofrece miembresia gratis pa baby, mucha y hoben 
bou 18 aña. Esaki ta habri un mundo di buki, storia y informa- 
cion den diferente forma, tambe Ebooks y audiobooks. Miles di 
buki ta warda nan! Biblioteca ta ofrece espacio pa studia, siña, 
topa y reuni, computernan cu Internet y tambe WIFI gratis pa 
un y tur. Ademas tin espacio pa diferente evento y exposicion. 
Biblioteca ta habri di dialuna pa diabierna. Pues, ‘Ban biblio- 
teca!’ 


Un donacion di buki pa mucha di Aruba Bank 

DIADOMINGO 1 di September 2024, den 
conexion cu dia di Brazil, Fundacion Chico Harms 
a organisa un biaha mas e famoso Parada Folklore 
Cultural 2024 den e bario di Brazil. Un parada cu 
a conta cu un total di 11 grupo di baile, luciendo 
trahenan folklore sumamente colorido y bunita. 


Durante un entrevista na e parada, Prome 
Minister Evelyn Wever-Croes, representando 
Minister di Cultura Xiomara Maduro, a expresa di 
ta sumamente contento di por ta presente na un 
evento cultural asina importante, na unda e por 
admira con Aruba yen di orguyo, ta celebra su 
cultura. El a indica cu tin varios evento cultural 
durante aña, pero cu esaki ta esun “original” 
mes, pasobra bo por wak con e participantenan 
yen di smaak y zjeito ta bin join e parada pa baila 
y celebra. Tambe el a indica cu pa su persona, 
tabata sumamente bunita pa wak e multitud di 
hende para band’i caminda, ilustrando asina con 
pueblo en general ta brasa nan cultura. 


“Minister Xiomara Maduro tin un dicho ta uza 
tur ora; Cultura bo tin cu bib’e. Y durante e 
parada cultural aki mi por a mira berdad con 
nos Arubianonan ta biba nan cultura. Y no 
ta solamente esnan den parada, sino tambe 
e multitud di hende cu ta asisti na banda pa 
aprecia e cancionnan y trahenan bunita. Mi ta 
gradici Fundacion Chico Harms pa nan dedica- 
cion y esfuerso den mantene nos cultura bibo, y 
felicita nan pa un otro evento exitoso na unda 
comunidad completo ta uni pa celebra Aruba su 
cultura”, Prome Minister a expresa. 


Fundacion Chico Harms un biaha mas 
cu un Parada Folklore Cultural exitoso 

LESAMENTO a keda un parti fundamental di cultura y 
educacion humano durante siglo. For di ‘scroll’ bieu te 
loke t’e buki digital moderno, e actividad di lesa ta keda un 
herment poderoso pa crecemento personal, adkiri cono- 
cemento y entretenimento. Pero mas di e placer simpel di 
un bon storia, lesamento ta ofrece un multitud di beneficio 
cu por yuda na nos bienestar mental, emocional, y incluso 
fisico. Den e articulo aki, lo nos explora e diferente benta- 
nanan di lesamento y dicon pa keda un parti regular di rutina 
di tur hende. 


Beneficionan cognitivo 
Lesamento ta mescos cu un trahado fisico pa bo celebro. 
Mescos cu ehercicio ta fortalece e curpa, lesa regularmente 
ta fortalece e mente. Lesamento ta mehora conectividad 
di celebro, amplia bo vocabulario, y ta stimula e capacidad 
pa rasona. Loke esaki ta nifica ta cu lesamento ta yuda na 
mantene bo celebro den un estado optimal di salud, stimu- 
lando bo memoria y hunto cu esaki ta yuda preveni perdida 
di capacidad mental cu tin tendencia di bin cu edad. 


Reduccion di stress y mehora di bienestar emocional 
N’e mundo di awendia, unda stress ta bira mas comun, lesa- 
mento ta ofrece un experiencia bon bini. Suma n’e mundo di 
un buki por yuda bo mente pa sali for di presionnan di bida 
di dia pa dia, duna bo un sentido di paz y calma. Un investig- 
acion a indica cu mescos ora bo ta lesa un rato, e ta duna un 
efecto di relahacion cu ta resulta den un reduccion signifi- 
cante di nivel di stress. Ademas, hopi hende ta uza lesa- 
mento como un forma di escapismo cu por trece alegria y 
estimulo speransa. 


Mehora di conocemento y perspectiva 
Un di e beneficionan mas grandi di lesamento ta e opor- 
tunidad pa adkiri conocemento. Cada bes cu bo lesa, bo ta 
absorbe nobo informacion cu ta amplia bo base di cono- 
cemento. Di literatura clasico te buki di non-ficcion riba 
temanan actual, bo ta pone bo mes den contacto cu dife- 
rente idea, cultura y historia cu ta contribui na un hende 
mas cultura y habri bo mente pa bista nobo. Lesamento 
por cambia manera di wak bida y yuda bo pa desaroya mas 
empatia y comprension pa otro hende. 


Mehora di vocabulario y capacidad di comunicacion 
Un gran parti di comunicacion ta depende riba un vocabu- 
lario rico. Lesamento regularmente ta expone bo na palabra 
nobo y frase cu bo no a encontra antes, fortalece bo capa- 
cidad di comunica mas efectivamente. Bo ta siña manera di 
expresa bo mes mas claramente, tanto den skirbi como den 


papia. E habilidad pa splica bo pensamento of sintimento cu 
claridad ta fundamental pa relacionnan personal y profe- 
sional, y un vocabulario amplio por habri porta pa nobo 
oportunidadnan den bida. 


Estimulo di creatividad y imaginacion 
Lesamento no ta solamente for di pa gana conocemento; 
e ta tuma bo mente riba un biaha den mundo di imagina- 
cion. Ora cu bo ta lesa un buki cu mucha detaye, bo ta crea 
imagennan visual den bo mente, loke ta stimula bo creativ- 
idad. Esaki ta tuma luga mescos na henter edadnan: tanto 
mucha como hende grandi ta beneficia di e estimulo mental 
cu e ta duna. Lesamento ta inspira hende pa pensa mas 
creativamente y pa busca solucion nobo pa problemanan di 
bida real. 


Mehora di atencion y concentracion 
Den un mundo satura di tecnologia y distraccion constan- 
temente, lesamento ta ofrece un manera pa desaroya un 
capacidad di concentracion profundo. Ora cu bo ta lesa, bo 
ta enfoca riba e texto y e ta rekeri un cierto grado di aten- 
cion y pasenshi. Desaroya e habilidad pa lesa sin distraccion 
ta yuda na hende pa ta mas productivo na otro area di bida, 
p.e., na trabou, scol, of den tareanan di dia pa dia. 


Lesamento como placer y entretenimento 
Mas aya di tur e beneficionan intelectual y emocional, lesa- 
mento ta un fuente di placer y entretenimento cu ta sin igual. 
Un buki bon ta laga bo bira sumergi den e historia, creando 
un sintimento di satisfaccion cu por duna bo alegria mescos 
ora bo no ta wak otro actividadnan di recreo. Lesamento 
ta pone bo na contacto cu mundo imaginario cu ta risca e 
limite di e realidad. 


Lesamento ta mas cu solamente un manera pa pasa tempo; 
e ta un inversion den bo salud mental, desaroyo personal, 
y bienestar general. Sin importa bo edad of pasatempo 
faborito, agrega lesamento como un parti fiho di bo rutina 
ta un decision cu lo trece beneficionan profundo y duradero 
na bo bida. N’e mundo di awendia, unda tempo y atencion 
ta ora, lesa ta un regalo cu bo ta duna bo mes, cu lo sigui pa 
duna fruto ora pa ora. 


Desblokia e poder di palabra 


E beneficionan di lesamento 

E siman di 11 pa 17 di augustus 2024 ‘JCI Senators of Aruba’ 
tawata anfitrion di un grupo di JCI Senators, kendenan a bini Aruba 
specialmente pa lanta un organisacion nobo pa Senadornan di 
habla Ingles, di Canada, Nort America (Merca) y Caribe, y a yama 
e evento ”1st Annual Celebration Reunion”. 
Junior Chamber International (JCI) ta un organisacion interna- 
cional pa hobennan entre e edad di 18 pa 40 aña, cu e meta 
pa desaroya e habilidad di liderazgo den e individuo aki. Esaki 
e organisacion ta haci door di duna e hobennan, training den 
diferente ramo manera: procedura parlamentario, con pa planea 
un proyecto, budgetering (traha presupuesto), presentacion 
den publico, presentacion di proyecto, protocol y etiquette di 
mesa, etc. Banda di e training e hoben ta haya e oportunidad pa 
pone den practica loke el a bin ta siña door di traha den proyec- 
tonan    y p’asina cumpli tambe cu e necesidad cu tin den nan 
comunidad, asumi responsabilidad den directiva, riba nivel local, 
nacional y internacional. Tambe JCI ta organisa durante un aña 
diferente actividad caminda e miembronan por bini hunto den un 
encuentro na un otro pais, asina topa cu miembronan di otro pais, 
intercambia idea y proyectonan, tuma curso riba nivel nacional y 
internacional y crea amistad nobo den mundo henter. 
JCI conoce tambe un miembro mas den e organisacion cu ta un 
‘JCI Senator’. Un ‘JCI Senator’ ta un miembro cu a sobresali den 
e organisacion ora e tawata un miembro entre 18 pa 40 aña, y 
JCI Internacional ta dune un reconocimento pa bida largo, cu ta 
di bira un ‘JCI Senator’.   
E Senadornan di area di Americas y Caribe a scoge Aruba pa 
durante e dianan 15,16 y 17 di Augustus 2024 bini hunto pa 
lanta un organisacion nobo, cual lo hiba e nomber di ‘English 
Speaking Senators of the Americas and the Caribbean’ (ESSAC). 
E organisacion a keda oficialmente lanta diasabra 17 di Augustus 
2024 durante un Asamblea General cu a wordo celebra den 
La Cabana Ballroom. E directiva pa ESSAC cu a keda eligi ta: 
Senadora Rudmila Smith-Paulo como Presidente, Tesorero 
Senador Lawrence Pitmann. Directora Senadora Ariel Jones, 
Directora Senadora Susan Geddes y Consehero General, Senador 
Steve Sutherland. E directiva eligi a wordo instala den e Asamblea 
General na La Cabana Resort Aruba.   
E miembronan cu a bishita Aruba a hospeda na ‘The Eagle Aruba 
Resort’ y tur tawata nan prome bishita na Aruba. E comite organ- 


isado a prepara un programa extensivo pa nan, caminda nan a 
haya e oportunidad di conoce mas di Aruba. A habri e evento cu 
‘Opening Ceremony Dinner’, un tour rond di Aruba di Lighthouse 
te Baby Beach, un anochi Arubano cu dushi cuminda tipico di 


Aruba, baile ‘Dabaruida’ y musica tipico di ‘Flor di Montaňa’, un 
sailing tour riba Catamaran, un Asamblea General caminda a eligi 
un Directiva pa ESSAC y e evento a wordo clausura den ballroom 
di Aruba Eagle Resort, cu un tremendo cena, show di Carnaval y a 
baile riba tononan di bon musica di DJ Metropolis henter anochi. 
Na e ocasion aki a reconoce 3 Arubiano como Miembro Honorario 
di ESSAC den persona di Vicky do Nascimento, Stanley Dabian y 
Roderick Hoek. 


E Senadornan bishitante a keda masha encanta cu Aruba su 
beachnan, su hospitalidad y su hendenan amabel y e bon cumin- 
danan cu nan a ricibi.  E comite organisado a ricibi masha hopi 
palabra di elogio y bon comentario di cada un di e bishitan- 
tenan. Tin di nan a duna di conoce cu nan lo bolbe bek Aruba 
cu nan famia. ESSAC y e Comite Organisado por weita atras riba 
un evento exitoso y den historia ta keda marca cu na Aruba ta 


caminda e organisacion nobo a nace. E comite organisado ta 
gradici un y tur cu a coopera pa haci e evento aki uno exitoso y 
asina a yuda pa Aruba su nomber keda resona positivamente den 
mundo. Hunto pa excelencia. 


JCI Senators of Aruba’ a host e prome 


‘Annual Reunion Celebration’ di ESSAC na Aruba 

NA un conferencia di prensa dialuna, 2 di september, 
Gobierno di Aruba a anuncia e prome fase di e proyecto di 
Revitalisacion di San Nicolas. 


Fase 1 di e proyecto lo inclui e creacion di un mercado local, 
destina pa sirbi como un atraccion nobo pa bishitantenan 
y un plataforma vital pa nos agricultor y productor local. 
E Sunrise Market lo ta situa den e parkeerplaats actual di 
Arubus, y lo inclui espacio dedica pa no solamente arte- 
sania, pero tambe pa productonan local cu hopi di nan a 
anhela pa asina nan por bende den un forma mas consis- 
tente y accesibel. 


Pa hopi tempo, a yega peticion for di comunidad pa haya un 
espacio cu por promove e mercado local, y cu e proyecto aki, 
Minister Arends ta mustra e compromiso firme pa atende e 
necesidad aki. E creacion di e Sunrise Market ta un paso 
importante den e direccion di diversifica e atraccionnan di 


San Nicolas, y brinda un sosten pa e agricultor y productor 
local cu tanto mester di un plataforma manera e Sunrise 
Market pa por crece y prospera. 


Adicionalmente, e proyecto ta inclui mantencion y “upgrade” 
necesario na e stacion di bus na San Nicolas, creando un 
espacio mas atractivo pa peaton y pa turistanan. E Sunrise 
Market lo no solamente fungi como un atraccion turis- 
tico, pero e localnan di e area tambe lo haya beneficio di e 
disponibilidad mas frecuente di productonan fresco y local, 
asina stimulando e industria di nos productor local y duna 
nan un chens mas grandi pa progresa. 


Minister Arends ta reitera cu esaki ta un parti crucial di su 
plan pa sostene y fortalece e comunidad di productornan 
local. Gobierno di Aruba no solamente ta revitalisando un 
parti di Aruba sino tambe ta construyendo un futuro unda 
San Nicolas ta prospera mas aya cu un refineria. 


Como parti di proyecto di revitalisacion 


Creacion di un mercado local na San Nicolas 

EN conexion cu Dia Mundial di Prensa cu ta wordo celebra 
riba 1 di september, Gobierno di Aruba tawatin un encuentro 
ameno cu prensa di Aruba como aprecio y gradicimento pa 
e trabou incansabel cu nan ta eherce den nos comunidad. 


Ya pa 7 aña consecutivo Gabinete Wever-Croes ta reconoce 
prensa riba e dia aki y pa e motibo aki dialuna mainta, 2 di 
september, den e sala di Conseho di Minister, e miembronan 
di prensa a comparti na un manera informal cu ministernan 
di Gabinete Wever-Croes. 


Prome Minister Evelyn Wever-Croes durante e mainta aki a 
combersa riba e derecho di libertad di prensa cual ta un 
derecho fundamental y riba e importancia pa tin esaki bon 
ancra y cual na Aruba ta e caso. E mandatario a menciona 
cu e relacion entre prensa y Gobierno ta hopi importante ya 
cu prensa tin den su man e poder pa e mensahe di Gobierno 
por yega na cada un ciudadano di Aruba, y Gobierno tin 
aprecio y gradicimento pa miembronan di prensa cu ta trece 
e informacionnan corecto na e pueblo. 


Despues di e palabranan di Prome Minister cada minister 
presente a tuma oportunidad pa felicita y gradici e miem- 
bronan di prensa reconociendo e labor duro y desafiante cu 
nan ta eherce cu ta fundamental pa Aruba. A pone enfasis 
riba respet y union, y e compromiso cu cada un di nan tin cu 
e berdad, pa asina construi un comunidad bon informa. 
Y manera e añanan anterior riba Dia Mundial di Prensa Prome 
Minister, den nomber di Gobierno di Aruba a duna un recon- 
ocimento special. E aña aki esaki a bay pa TeleAruba como 
gradicimento pa e añanan di cooperacion y dedicacion pa 


cu pais Aruba. 


“Nos a pasa momentonan hopi ameno cu e miembronan di 
prensa. E relacion entre prensa y Gobierno ta hopi impor- 
tante pa nos y p’esey nos ta dedica tempo na nan riba e 
fecha aki. Nos a invita nan awe den un setting informal pa 
nan desayuna hunto cu nos pa nos por combersa y inter- 
cambia di idea. Hopi pabien na tur miembro di prensa en 
general y danki pa e trabou cu boso ta haci. Cu Dios bendi- 
ciona boso tur pa sigui haci e trabou importante aki”, Prome 
Minister a expresa. 


Den sala di Conseho di Minister 


Gobierno di Aruba a celebra dia mundial 
di prensa hunto cu miembronan di prensa 

Now Playing 


For Showtimes and Online Ticketing: www.caribbeancinemas.com 


It Ends With Us 


ALIEN: Romulus 


Strange Darling 


Widow Clicquot 


Lily Bloom moves to Boston to chase her lifelong dream of opening her own 
business. A chance meeting with charming neurosurgeon Ryle Kincaid soon 
sparks an intense connection, but as the two fall deeply in love, she begins to 
see sides of Ryle that remind her of her parents’ relationship. When Lily’s first 
love, Atlas Corrigan, suddenly reenters her life, her relationship with Ryle gets 
upended, leaving her with an impossible choice. 


Space colonizers come face to face with the most terrifying life-form in the uni- 
verse while scavenging the deep ends of a derelict space station. 


Nothing is what it seems when a twisted one-night stand spirals into a serial 
killer’s vicious murder spree. 


The story behind the Veuve Clicquot champagne family and business that be- 
gan in the late 18th century. 

Fortaleza pa Famia 


Sinceramente, Pastoor Marcel Balootje 


DICON nos ta bisa e Unico, pasobra Cristo Hesus a bisa 
den Mateo 28:18→Tur autoridad a wordo duna na Mi den 
cielo y riba tera. 


Solamente Hesus por bisa; Bin cerca Mi tur cu ta cansa y 
carga y lo Mi duna boso sosiego (Mateo 11:28). 


Y den Filipensenan 2:10-11 ta para skirbi: Cu p’e nomber 
di Hesus tur rudia mester dobla, di esnan riba tera y bao 
di tera, y cu tur lenga mester confesa cu Hesus Cristo ta 
Señor, p’e gloria di Dios Tata. 


Awor nos ta confronta cu problema social, grandi caminda 
e famoso Placa y material cu hopi ta kere den dje, no por 
haci nada, pasobra e falta di respet, inmoralidad, perver- 
sidad, alcoholismo, adiccion, violencia, y bagamunderia cu 
hende ta bezig cu ne no tin pa placa pa combatie. 


Seriedad y flata di respet, falta di temor di Dios, chercha- 
mento di ley, y hasta bofon di Dios, a bira algo normal y 
hasta ora hende ta haci malo, y bay den rechaso di palabra 
di Dios, otro banda nan ta wordo aplaudi y apoya den tur 
forma. 


Wak bon un situacion hopi facil y comun, si ley ta prohibi 
core auto burachi, y tanto durante siman y fin di siman tin 
accidente, pasobra hende ta core auto burachi, ta cher- 
chamento di ley tin, (No tin respet) y hopi biaha den acci- 
dente hende inocente ta wordo envolvi, kende si ta percura 
pa nan core na tino den trafico. 


Hesus a bisa: Loke ta sali for di hende, ta esey ta loke ta 
contamina hende. Pasobra for di paden, for di curason di 
hende, ta sali mal pensamento, fornicacion, ladronicia, 
matamento, adulterio, echonan di cudishi y maldad, tambe 
engaño sensualidad, envidia, calumnia, orguyo, bobedad. 
Tur e maldad aki ta sali for di paden di y ta contamina 
hende (Marco 7:20-23). 


P’esey ta para skirbi den Isaias 5:20-21, Ay di esnan cu ta 
yama loke ta malo bon, y loke ta bon malo, loke ta scuridad 
luz, y loke ta luz scuridad, loke ta marga dushi, y loke ta 
dushi marga. Ay di esnan cu ta sabi den nan mes wowo, y 
prudente den nan mes bista. 


E rebeldia cu ta aumenta bao di nos hubentud, y e falta 


di respet pa nan propio mayor, ta algo cu mester hala nos 
tur su atencion, pasobra asina problema social lo sigui 
aumenta, pasobra deber di tur mayor ta pa instrui nan yiu 
den caminda di Señor. 


E uzo di alcohol y droga bao di nos hubentud, ta nifica un 
falta di disciplina y coreccion den cas di famia, pasobra 
cada mayor mester por duna testimonio di decencia y 
respet na nan yiunan, nan ta prome modelo cu nan yiunan 
mester sigui, pero ora nan mes no conoce e caminda di 
Berdad y Bida, cual ta e caminda di nos Señor Cristo Hesus, 
anto nos tur ta mirando locual nos ta cosechando. 


Mientras tin un cantidad ta gradua y bay studia den exte- 
rior, tin un gran cantidad, ta cana cu, pensamento di 
gangster, pensamento di baron di droga, pensamento di 
bendedo di arma. 


Y e palabra di Dios ta bisa nos den 2 Cronicanan 7:14 cu 
a yega e momento pa nos humiya nos mes y haci oracion 
na Dios. 


Pasobra e solucion ta den man di nos Señor Hesus Cristo 
kende a bisa; No laga boso curason bira intrankil, kere den 
Dios, kere den Mi (Juan 14:1). 


Y tur loke boso pidi den Mi nomber, esey lo Mi haci, pa e 
Tata wordo glorifica den e Yiu, Si boso pidi algo den Mi 
nomber lo mi hacie (Juan 14-13-14). 


Cristo Hesus t’e unico solucion pa nos problema social 

The Lord is my shepherd,I shall not want. 


Psalm 23. 


With deep sorrow we announce the passing of our beloved: 
Mrs. Violet Irene Cicilia Gibbs 


*28-10-1932 - †28-08-2024 


Husband: †Blasio Nicolas Cicilia (Chiquito) 


Brother in law:Francisco Cicilia (Chico) and fam 


Children: Marlene Gibbs (Molly), Usa 
Rosita Patricia Simon and fam, Holland 
Ricardo Alfonso Gibbs (Carlo), Holland 
Roberto Ramon Simon (betto), Holland 


Grand children: Cythia Violet Gibbs 
Roberto Ramon Simon 
Anthony Jelany Simon, Alysettte Bernabela and fam 


Great grand children: Djovainsly Bernabela, Holland 
Djoraino Bernabela, Holland 
Djoraily Bernanbela, Holland 
Adam Simon, Holland 
Kenzo Simon, Holland 
Noor Simon, Holland 


Brothers: Alberto (Bimbo) Richardson and fam, Aruba 
Ettiene Richardson and fam, St. Maarten 
†Clement Bernard Gibbs and fam, St. Maarten 


Stepbrother: Lambertus Gibbs and fam, Statia 


Stepsister: Monica Gibbs and fam, Holland 


Nephews and Nieces: Tyron Richardson an fam, Holland 
Jomaly Boekhoudt and fam, Holland 
Eugene Richardson and fam, Aruba 
Ettienne jr Richardson and fam, St.Maarten 
Micheilla Richardson and fam, St. Maarten 
Collins U. Gibbs, Statia 
Roosevelt Gibbs, Statia 
Anthony Gibbs St. Maarten 
Elvin Gibbs, Statia 
Cherry de Ruiter Arrindel, Holland 


Great Nephew and Nieces: Steven Arrindell , Statia 
Alfred Arrindell and fam, Holland 
Roberto Richardson, Statia 
Collin R. Gibbs, Statia 
Regina Gibbs, Bonaire 


Great Great Nieces: Subina Gibbs and fam, Statia 
Savanah Gibbs, Statia 


Cousins: Ivon Pompier and fam 
Orelia Pompier and fam 
Olivia Pompier and fam 
Jacks Pompier and fam 
Candic Pompier and fam 
Shirley Pompier and fam 
Cloudett Pompier and family 


Like family: Brenda Princess Simon 
Ann Simon 
Johnny Simon 
Winston Simon 
Malcom and Jullienene and fam 
Snoeky and Susanne and fam 
Gilbert and Ingrid and fam 
Vera and fam 
Jerry and fam 


Bestfriends: Ana Pathoplet 
Teresa Degraf (Sugar) 
Iris Dunlock 
Victor Whilfield 
Celia Dunlock 
Vivian Rivers 
†Martina Sunnerville 
Metlon and fam Arrindell 


Was related to: Gibbs, Cicilia, Simon, Richardson, 
Whitfield, Sommerville, Dunlock, degraf, Boekhoudt, 
Bernabelle, Arrindell. 


Viewing will take place at Pray Funeral Home, San 
Nicolaas Wednesday 4 th of September 2024 from 7pm to 
9pm. 


The funeral service will be held on Thursday 5 th of 
September 2024 from 10am till 12pm at Christ Church 
Methodest Church, Amalia van Solmsstraat 1, San 
Nicolaas. And from there to the cemetery at Sabana 
Basora. 


If we have forgotten to mention anyone, please accept 
our sincere apology. 
We apologize that after the funeral service we cannot 
accept any condolences at home. 


“Lagrima y flornan por seca, pero su 


recuerdonan y tur loke el a haci y significa 
pa nos, lo keda graba pa semper den nos 


mente y corazon” 


Salmo 62:1 


Cu hopi dolor na nos curason pero 
conforme cu Dios su boluntad nos ta 


anuncia fayecimento inespera di nos ser 


stima 


Oscar 


Augustin Bergrok 


Cariñosamente yama “Osca” 


*19 augustus 1954 - †29 augustus 2024 


Na nomber di su: 
Yiunan: 
†Gilbert Conrad y Charlene Marlene 
Bergrok-Geerman 
Gwendeline Silvienne Bergrok 


Nietonan: 
Gilwert Iwan Bergrok - Kimberly Franken 
Dywen Aeshan Bergrok 


Ex Casa: 
Silfia Erasmus 


Mayornan: 
Melius (Nel) y † Antonia Bergrok-Quandus 


Rumannan: 
Edgar (Ga) Bergrok 
Geraldine (Gina) Bergrok- Willmard (Gino) 
Solognier 
Elaine 


Sobrino: 
Erwin Bergrok, Daniel Bergrok, Ashwin 
Bergrok, Ashmar Bergrok, Ashberg Bergrok, 
Ashanthe Solognier 


Bon bisiña: 
Famia Bermudez 


Tanta y omo(nan), prima y primonan y 
yiunan, tur su ihanan, padrino y madrina, 
comer y compernan, amiga(nan) y 
amigo(nan), conocirnan y bisiñanan di 
Boegoeroei. 


Demas famia: 
Bergrok, Quandus, Erasmus, Geerman, 
Solognier, Franken, Gomez, Tromp, 
Bermudez, Britten, Guedez, Leest, Toms, 
Burke, Van der Valk, Van Leeuwen, Kooistra, 
Eckmeyer, Voss, Hoek, Farro, Giel 


Ta invita pa e acto di despedida cu lo 
tuma lugar diarason 4 september na Aurora 
Funeral Home & Crematory di 9or pa 11or di 
mainta. 


Acto di cremashon lo tuma lugar den seno 
familiar. 


Despues di cremashon no ta ricibi bishita di 
condolencia na cas. 


Nos disculpa si den nos tristesa nos por a 
lubida cualkier persona. 


“Dios ta amor y amor ta Dios, 


Maske mi no ta na e mundo aki, tur dia lo mi 
ta banda di boso Curason, mi por stens di loke 


Señor ta hasi”. - Salmo 33 


Cu dolor na nos curason y agradecido pa tur 


loke e la significa pa nos A bay sosega den 
brasa di Altisimo nos Mama, Wela, Bisawela, 


Tatarawela, Ruman y Tanta stima 


Sra. Vuida Angelina 


Danjo-Koolman 


Mihor conoci como 


“Angelica”, “Ca”, “Mamaca” 


Salida di solo 25-07-1929 
Bahada di solo 01-09-2024 


Acto di entiero lo wordo anuncia despues. 

Dios ta nos refugio, 
E ta nos fortalesa, 


El a resulta un yudador den mester. 


Salmo 46:1 


Cu dolro na nos curason, nos ta participa 


fayecimento di nos ser stima: 


Sady Sixto Ignacio 


*06-08-1950 - †28-08-2024 


Acto di entiero lo wordo anuncia despues 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu inmenso tristeza na nos curason, nos ta 


participa fayecimento di 


Arsenio R. Willems 


Mihor conoci como:“Tilo” 
*02-08-1960 - †28-08-2024 


Acto di entiero lo wordo anuncia despues. 


Kennisgeving van overlijden 


en uitnodiging tot afscheid nemen. 


Met diep leedwezen geven wij te kennen 


dat na langdurig en hevig lijden toch 


vredig is ingeslapen 


Marjan Vermeulen 


Geboren als 


Adriana C. M. Vervenne 


4 Mei 1951 – 30 Augustus 2024 


Aruba - Frans Vermeulen 
Nederland – Susan, Nora en Danique 
Jeroen & Carine, Elise 
Thijs 


Wij nodigen alle familie, vrienden en 
bekenden van Marjan en Frans uit om 
afscheid van Marjan te nemen tijdens een 
uitvaartplechtigheid die plaatsheeft op 
Zaterdagmiddag 7 September tussen 14.00 
en 16.00 uur in de grote zaal van het Aurora 
Funeral Home & Crematory, Cumana #76. 


“Señor ta mi wardador, Mi’n tin falta di nada. 
Den cunucu di yerba berde e ta poni sosega. 
E ta hiba mi na awa trankil, Pa mi bolbe haya 


forsa”. - Salmo:23 


Cu inmenso tristeza na nos curason nos ta 


participa fayecimento di nos 


Mama, Wela, Bisawela, Ruman y Tanta: 


Sra. Aura 


Quandus-Lacle 


Mihor conoci como “Aurita” 


* 24 Augustus 2024 - † 31 Augustus 2024 


Acto di entiero lo wordo anuncia despues 


Lo E seka tur lágrima for di nan wowo, I morto 
lo no eksisti mas: lo no tin nada di rou, nada di 
yoramento, nada di dolo mas, pasobra tur kos 


di antes a pasa bai. - Rev. 21:4 


Ta anuncia fayecimento di: 
Edith Damus 


*07-10-1943 -†31-08-2024 


Acto di entiero lo wordo anuncia despues 


Mi Dios, Mi Señor, Mi Salbador 


Cu Bo amor infinito tenemi den Bo braza 


Ya no tin scuridad 


Unicamente Bo Luz briyando 


Cu dolor na nos curason, nos ta anuncia 


fayecimento di nos ser stima: 


Jacinta 


Sarafilia Thijzen 


Cariñosamente yama “Sara of Tanti Sara” 


*09-09-1942 - †-01-09-2024 


Acto di entiero lo wordo anuncia despues 


Cu inmenso dolor na nos Curazon, nos ta 


anuncia fayecimento di: 


Rosabella R. Fernandes 
do Nascimento-Harms 


Mihor conoci como:” Bea” 


*30-01-1957 † 27-08-2024 


Bea a wordo crema dia 29 augustus 2024 

“No me llores, porque si lloras me apeno. 


Encambio si tu me cantas yo siempre vivo y nunca me muero” 


Juan Gilbertus Schwengle 


Cariñosamente yama 


“Viejo, Tati, Juany, Mr. Schwengle” 


*06-10-1955 - †23-08-2024 


Na nomber di: 
Su forever love: 
Odalayne “Oddy” Schwengle-Croes 


Su yiunan: 
Josette Schwengle y Sandra Correa Ospina 
Tahnee Schwengle 
Nathan-John Schwengle 


Su curazonnan: 
Chanelle Odalayne y Clyde-John Maduro 
Izaac Sean y Damian John La Croes 
Jayden y Christopher Abma Correa 


Mescos su nieto/a nan: 
Jaydrick Odor, Nicole Robles, Abigail Kock, Aidan La Croes 


Su rumannan: 
Filomena “Mena” Schwengle y famia 
Margarita “Greta” Schwengle y Famia 
†Ingrid Odor-Schwengle y famia 
Famia Schwengle na Hulanda 


Stima manera ruman: 
Amne Hamoud y famia 
Diana y Marlon Pieters y famia 
Juni y Ellen Pereira y famia 
Esther Ofringa y famia 


Su unico tanta stima: 
Hendrika “Dika” y Edwin Angela-Marin 


Su swa y cuña nan: 
Aiza Croes y famia 
Aldrich y Irene Croes y famia 
Randall y Ana-Maria Croes y Famia 
Roland Odor 


Su subrino/a nan: 
Christine, Krystle, Jarlath, Randall, Wesley y Nasya Kevin, 
Johnathan, Celine, Silvianne 


Su primo/a nan mas jega: 
Mariana Jimenez y famia, Andres Garcia y famia, Alex Aponte 
y famia, Vladimir de Cuba y Famia, Fidel de Cuba y Famia, 
Mirta, Linda y Mieka Rasmijn y famia, Mayra v/d Linden y 
famia, Famia Marin, Aurita Maduro y famia 


Stima manera mama: 
Magda Steenen y famia Daphne Arends y famia 


Stima manera tanta: Erla y Marcia y famia 


Su comadre y compadre nan stima: 
Sonaly Fernandez y famia 
Egbert Frigerio y famia Edi Diaz y famia 
Rudje Arends y famia 
Carlos Bulos y famia 
Paul Croes y famia 


Su amigo/a nan stima: 
Blanca y Jorge, Carlos Molina, Zelda y Godfried, Carmen y 
Bito, Mayon, Quetica y Brian, Armand, Harold y Yvone, Aurita, 
Cinthia, Marieta, Emily, Estrellita, Mientje, Eveline, Anchie, 
Elvia y Alex, Miriam, Desiree, Gloria, Benita, Minerva, Sharlene, 
BabyJoy y famia, Zilia y famia, Jani y famia 


Su bon amigo/a nan di: 
Grupo Theatral Kibrahacha “GTK”, DC Brothers, Colegio Gang 
y Djiespies 


Su ex-collega nan di: 
St. Dominicus College, Directie Onderwijs Aruba, Scol di Amor, 
Traimerdia, ECA NV y Mascaruba 


Demas famia, amigo/a nan y conocir nan: 
Schwengle, Croes, Marin, v/d Linden, Verhoeks, Odor, Aponte, 
Angela, Jimenez, Wever, Rasmijn, Thijsen, Acosta, Rosales, 
Maduro, Krozendijk, Valentijn, Boerman, Brokke, La Croes, 
Fernandez, Tromp, de Cuba, Hernandez, Correa Ospina, 
Garcia, Heymering, Ruiz, Fingal y Martinez 


Un danki ta bai di curason na: 
Dr. Joaquin v Trigt y staff 
Dr. Casper Lacle y staff 
Dr. Romeo Kock y staff 
Personal di Ambulance y polis cu a lucha te na fin 


Su ayudante nan di cas: Milena, Pedro, Julio y Surette 


Ta invita pa e acto di condolencia dia 2 September 2024 di 
7.00pm - 9.00pm na Aurora Funeral Home. Despedida lo tuma 
lugar dia 3 September 2024 di 1.00pm - 4.00pm na Aurora 
Funeral Home. 


Nos disculpa si por a lubida di pone algun famia, amigo/a of 
conocir. Despues di despedida nos NO ta ricibi bishita na cas. 


Salmo 23. “Señor ta mi wardador mi n’ tin falta di 
nada. Maske mi pasa den e klof di mas skur mi n’ 


tin miedo di nada” 


Cu imenso dolor y tristesa na nos curason nos ta 


anuncia fallecimento di: 


Sra Vda. Higinia 


Marciana Victorina Ras 


Mihor conoci como Ina, Inche, Ind 


Ina La Bailarina. 


Casa di † Carlos Boekhoudt 


*06-03-1954 - †27-08-2024 


Mama: 
† Anna Grovell 


Tata: 
† Hyacintho Ras 


Padrastro: 
† Sylvio Cominencia 


Su yuinan: 
Micheal Ras y yui 
Gregory y Carolina Sanchez y Victoria Sanchez 
Anthony Sanchez y yui 
Angelo Sanchez y yui nan 


Nieta Stima Manera yui: 
Naomi Wilson y Chris Dirksz y jiunan 


Su Rumannan: 
Diana Ras y Freddy Kelly y yiunan 
Norma Ras y Jairo Violenus y yiunan 
Freddy y Lisette Ras-Rodriquez y yiunan 
Seagrid y Nel Frank-Ras y yiunan 
†Hyacintho Ras y yiunan 
Claudia y Tino van der Biezen-Ras y yiunan 


Nieto y Nietanan, Bisanieto y Bisanieta nan, Tanta 
y Omo nan, Primo y Prima nan 
Subrino y Subrina nan / Iha nan / Swa y Cuña 
nan. 


Su bon Amigo di Cas: 
Roy Sneek 
Chito Volk 
Rose Volk di Corsow 


Demas Famianan y conocir mucho hopi pa 
menciona na Aruba, Hulanda, Corsow, Boneiro, 
USA, Inglatera. Grupo di fiesta / Grupo di Song 
Festival bot. 


Su ex-colega nan di Renaissance Island Aruba / 
RED Sail Sport (Peter de Hoog), 
Aura Bremo (lotto) 
Amigo nan piscado 


Na Nomber di Famia y conocirnan: Ras, 
Boekhoudt, Grovell, Geerman, Sanchez, Aparicio, 
Kelly, Violenus, Rodriquez, Frank, van der Biezen, 
Wilson, Donata, Franken, Matos, Kock, Solognier, 
Bislip, Quant, Ridderstap, Goeloe, van der Linden, 
Tromp, Casuela, Panneflek, Paesch, Schwengle, 
Gamara, Wouters, Simon, Flanders, Silberie, Ruiz, 
Werleman, Jansen, Lejuez, Lopes. 


Demas Famia nan y Conocir nan na Corsow: 
Cominencia, Martina, Maduro, Julia. 


Deseo di defunto ta pa bisti alegre, enbes di flor 
lo tin un box disponibel pa hasi donacion pa 
Hospice Atardi 


Despensa si den nos tristeza nos por a lubida 
algun familiar y amigo nan. 


Ta invita tur famia, amigo, bisiña y conocir nan 
pa asisti na acto di condolencia cual lo tuma 
lugar Dialuna 2 September 2024 di 7pm -9pm. 
Creamacion Diamars 3 September 2024 di 2pm – 
4pm atardi na Pray Funeral Home San Nicolas. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu profundo tristesa den nos curason, nos ta 


anuncia fayecimento di nos casa, tata, ruman, 


omo, primo y amigo stima: 


Arsenio Rutilio Willems 


Mihor conoci como:“Tilo” 
*02-08-1960 - †28-08-2024 


Na nomber di su: 
Casa: 
Joyce Violeta Willems-Boekhout 


Unico yiu: 
Jayant Arsone Willems 


Mayornan: 
†Julita Willems 
†Mario Willems 


Rumannan: 
Louis Willems y esposa 
Arquimedes Willems y famia na spaña 
Mary-ann Willems, pareha y yiunan 
Irene Willems y yiunan 
Jasmira van der Beek-Willems y famia 
Gilberto Willems y famia 
Allan Willems, Mariela, Marienne 


Suegra: 
†Petra Boekhout 


Swa y cuñanan: 
†Cornelis Boekhout y famia 
Aida Harms y famia 
†Hose Boekhout y famia 
†Rosa Harms y famia 
Ronny Boekhout y famia 
†Chicka Wijshijer y famia 
Lydia Boekhout 
Mario Boekhout 
Modesto Werleman 


Tanta y omo, primo y primanan, ex 
coleganan di Barcelo Hotel 


Demas famia: 
Willems-Boekhout, van Beek, Garcia, Kelly, 
Maduro-Wever, Croes, Lozano, Dominquez, 
Earlineton, Kwidama, Albertsz, Peña, 
Koolman, Werleman, Harms, Henriquez, 
Leon, Tromp y Winterdaal 


Ta invita tur famia, amigo(a)nan y 
conocirnan pa asisti na e acto di entiero 
cual lo tuma lugar Diasabra 7 di September 
2024 for di 2 pm pa 4 pm na Misa 
Inmaculada Concepcion na Sta. Cruz y 
despues lo sali pa santana catolico na Sta. 
Cruz 


Nos disculpa si den nos tristesa nos por a 
lubida un miembro di famia 


Nos ta lamenta cu despues di entiero no 
por ricibi bishita di condolencia na cas 


